title: Abel Kirui

text: Abel Kirui (s. 4. kesäkuuta 1982) on kenialainen kestävyysjuoksija. Hän voitti maratonin maailmanmestaruuden Berliinin MM-kisoissa 2009 kilpailuennätyksellä 2.06.54 ja Daegun MM-kisoissa 2011 ajalla 2.07.38. Lontoon olympialaisissa 2012 Kirui sai hopeaa ajalla 2.08.27.


title: Abel Kirui

text: Vuonna 2008 Kirui voitti Wienin maratonin kisaennätyksellä 2.07.38. Maratonennätyksensä 2.05.04 hän juoksi keväällä 2009 Rotterdamin maratonilla.


title: Mylady Winter

text:
Milady Winter on eräs konna kirjassa Kolme muskettisoturia. Milady on Athoksen entinen puoliso ja kantaa samalla nimeä kreivitär de La Fère, jonka Athos luuli murhanneensa, mutta käykin ilmi että hän on elossa, kun hän yrittää murhata d'Artagnanin. Milady on Kardinaali Richelieun palveluksessa ja on kirjan naiskonna.
Lopulta Milady saa kuolemantuomion muskettisotureilta ja omalta langoltaan Kreivi Winteriltä.


title: Mylady Winter

text: Lillen pyöveli, jonka pappiveljen Milady oli vietellyt ja saattanut turmioon, katkaisi Miladyn kaulan miekallaan. Ruumis käärittiin painoin varustettuna pyövelin punaiseen viittaan ja upotettiin Lys-joen keskelle.


title: Mylady Winter

text: D'Artagnan joutuu kardinaalin eteen tuomittavaksi, mutta juonikas poliitikkopiispa tuntee lopulta vain suunnatonta helpotusta päästyään eroon naisroistosta, jonka rikokset ja pirullinen äly olivat toistuvasti kauhistuttaneet jopa häntäkin, ja ylentää yllättäen D'Artagnanin muskettisoturien luutnantiksi.


title: Mylady Winter

text: Myöhemmin Miladyn poika Mordaunt, jota on ehdottomasti kielletty käyttämästä alkuperäistä nimeään John Francis Winter, murhaa rippiä vastaanottavaksi munkiksi naamioituneena tunnonvaivaisen Lillen pyövelin ja aiheuttaa pitkään pahoja vaikeuksia. Loppuun asti hän kieltäytyy tunnustamasta äitinsä kaameita rikoksia.


title: Sisäkissa

text:
Sisäkissa on kissa, joka ei ulkoile ilman valvontaa.
Monet kissat ovat sisäkissoja koska niiden itsenäisen luonteen vuoksi ei turvallisuutta vapaana ulkoillessa voida turvata. Vapaana liikkuva kissa altistuu erilaisille vaaratekijöille kuten autoille ja petoeläimille.
Sisäkissoja voidaan ulkoiluttaa turvallisesti valjaissa tai häkissä.
Ulkoiluhäkki on usein rakennettu talon yhteyteen siten että kissat voidaan päästää kulkemaan sinne esimerkiksi ikkunan kautta turvallisesti. Häkissä on katto karkaamisen estämiseksi sekä usein tasoja, joilta kissa voi tarkkailla tapahtumia. Myös varjopaikka hellepäiviä varten sekä paikka kynsien teroittamiselle (l. raapimispuu) ovat tavallisia ulkoiluhäkissä.


title: Sisäkissa

text: Sisäkissoille valmistetaan myös omia ruokia, joissa on otettu huomioon sisäkissan tarpeet kuten vähäinen liikkuvuus vapaana ulkoilevaan lajitoveriin verrattuna.


title: Jousiammunta kesäolympialaisissa 1900 – 50 metrin Au Cordon Doré

text: Miesten 50 metrin Au Cordon Doré kesäolympialaisissa 1900 käytiin 14. elokuuta. Loppukilpailuun osallistui kahdeksan urheilijaa, joista seitsemän oli ranskalaisia ja yksi belgialainen. Siihen karsittiin aiemmin käydyillä, virallisesti olympialaisten ulkopuolisilla joukkuekilpailuilla, joista parhaat yksittäiset ampujat pääsivät henkilökohtaiseen kilpailuun. Kilpailun voitti Ranskan Henri Hérouin.


title: Pudožgorski

text: Pudožgorski () on maaseututaajama Karjalan tasavallan Puudožin piirin Pälmän kunnassa Venäjällä. Se sijaitsee Äänisen itäpuolella 80 kilometriä Puudožista pohjoiseen. Asukkaita on 700 henkeä (vuonna 2011).


title: Pudožgorski

text: Taajaman kautta kulkee Karhumäen ja Puudožin välinen maantie. Siellä toimii pieni sahalaitos. Palveluihin kuuluvat koulu, poliklinikka, kerhotalo ja kirjasto.


title: Holstein Kiel

text: Kieler Sportvereinigung Holstein von 1900 e.V. eli Holstein Kiel on jalkapalloseura Kielin kaupungista. Seura on perustettu 7. lokakuuta 1900. Seura pelaa Saksan toiseksi korkeimmalla sarjatasolla 2. Bundesliigassa. Seura on voittanut Saksan mestaruuden kertaalleen 1912, jolloin se voitti finaalissa Karlsruher FV:n 1–0 Ernst Möllerin maalilla.


title: Keith Acton

text: Keith Edward Acton (s. 15. huhtikuuta 1958 Stouffville, Ontario) on kanadalainen jääkiekkovalmentaja ja entinen ammattilaisjääkiekkoilija. Hän pelasi NHL:ssä 1023 runkosarjaottelua vuosina 1979–1994. Acton varattiin Montreal Canadiensiin vuonna 1978. Hänen varausnumeronsa oli 103.


title: Keith Acton

text: Pelaajauransa jälkeen hän on toiminut apulaisvalmentajana NHL-seuroissa vuodesta 1994 lähtien, vuoteen 1998 Philadelphia Flyersissa, vuosina 1998–2000 New York Rangersissä, vuosina 2001–2011 Toronto Maple Leafsissä ja vuosina 2013–2015 Edmonton Oilersissa.


title: Jousiammunta kesäolympialaisissa 1900 – 33 metrin Au Cordon Doré

text: Miesten 33 metrin Au Cordon Doré kesäolympialaisissa 1900 käytiin 14. elokuuta. Kilpailuun karsittiin olympiakisoihin kuulumattomien joukkuekilpailujen avulla ja parhaat yksittäiset ampujat pääsivät loppukilpailuun, johon osallistui kahdeksan jousiampujaa kahdesta eri valtiosta. Kilpailun voitti belgialainen Hubert van Innis.


text: Yhdenkään kilpailijan pisteet eivät ole tiedossa, ja vain kärkikolmikon nimet tiedetään.


title: George Armstrong

text: George Edward "Chief" Armstrong (s. 6. heinäkuuta 1930 Skead, Ontario) on eläkkeellä oleva kanadalainen ammattilaisjääkiekkoilija. Hän painaa 93 kiloa ja on 185 senttimetriä pitkä.


title: George Armstrong

text: George pelasi koko NHL-uransa Toronto Maple Leafsissa. Hän pelasi vuodesta 1949 vuoteen 1971 saakka saavuttaen urallaan 4 Stanley Cuppia.


title: Jousiammunta kesäolympialaisissa 1900 – 50 metrin Au Chapelet

text: Miesten 50 metrin Au Chapelet kesäolympialaisissa 1900 käytiin 14. elokuuta. Loppukilpailuun karsittiin eri joukkuekilpailuilla, jotka eivät kuuluneet olympialaisiin, ja parhaat yksittäiset ampujat osallistuivat. Kilpailuun osallistui kuusi ampujaa kahdesta eri valtiosta ja sen voitti ranskalainen Eugène Mougin.


text: Yhdenkään kilpailijan pisteet tai kahden viimeisen jousiampujan nimet eivät ole tiedossa.


title: Klaus Karttunen

text:
Klaus Karttunen (s. 12. helmikuuta 1951) on Etelä-Aasian tutkimuksen ja indoeuropeistiikan
professori Helsingin yliopistossa.


title: Klaus Karttunen

text: Klaus Karttunen on suorittanut tutkintonsa Helsingin yliopistossa: filosofian kandidaatti vuonna 1977, lisensiaatti 1985 ja tohtori vuonna 1990.


title: Colby Granger

text: Colby Granger on Dylan Brunon esittämä kuvitteellinen FBI-agentti yhdysvaltalaisessa rikossarjassa "Num3rot". Granger esiintyi sarjassa ensimmäisen kerran toisella tuotantokaudella ja oli mukana sarjassa loppuun asti.


title: Colby Granger

text: Colby Granger palveli ennen FBI:hin liittymistään Yhdysvaltain armeijan mukana Afganistanissa. Hän oli kuolla palavan Humveen sisällä, mutta hänen ystävänsä Dwayne Carter (Shawn Hatosy) veti hänet ulos autosta saaden itse toisen asteen palovammoja. Granger ihailee FBI:n tarkka-ampujana toimivaa Ian Edgertonia (Lou Diamond Phillips), jonka kanssa hän oli yhtä aikaa Afganistanissa. Hän puhuu sujuvasti espanjaa ja harrastaa kalastusta, shakkia, golfia ja retkeilyä sekä kuuntelee Travis Trittin musiikkia. Grangerin isä kuoli tämän ollessa 15, mahdollisesti itsemurhan seurauksena.


title: Colby Granger

text: Granger syntyi ja kasvoi Winchesterissä, Idahossa. Hän kävi high schoolinsa pienessä, noin 200 oppilaan paikalliskoulussa ja oli collegeaikoinaan mukana painijoukkueessa. Granger kirjoitti väitöskirjan John F. Kennedyn salamurhasta ja uskoo, että Lee Harvey Oswald teki murhan yksin. Hän muutti Los Angelesiin saadessaan työpaikan Donin tiimistä.


title: Colby Granger

text: Colby Granger tuli Don Eppesin johtamaan FBI:n väkivaltayksikköön toisen tuotantokauden alussa. Hänen parinaan toimii usein David Sinclair. Granger sanoi neljännellä tuotantokaudella, ettei hän ole käynyt vakavissaan treffeillä tultuaan Los Angelesiin kaksi vuotta aiemmin, koska hänellä ei FBI:n takia riitä aikaa seurusteluun. Tästä huolimatta Granger kuitenkin harkitsi suhdetta toisen FBI-agentin, Liz Warnerin kanssa.


title: Colby Granger

text: Kolmannen tuotantokauden lopussa paljastui, että Granger olikin vakoillut yhdessä vanhan armeijakaverinsa Dwayne Carterin kanssa Kiinalle. Kun Granger ja Carter aiotaan kuljettaa heidän väliaikaisesta sijoituspaikastaan vankilaan, vastavakoilussa toimiva erikoisagentti Michael Kirkland antaa Grangerille tämän käsirautojen avaimen. Kesken kuljetuksen vietnamilaisjengi hyökkää kuljetussaattueen kimppuun, ja Granger sekä Carter pakenevat tulitaistelun turvin. Don päättää ryhmänsä kanssa tutkia pakenemista. Granger ja Carter pääsevät pakenemaan satamaan, josta he lähtevät pikaveneellä kohti kalastusalusta, jonka on määrä kuljettaa heidät suojaan Kiinaan. Samaan aikaan selviää, että erikoisagentti Kirkland on murhattu kidutuksen jälkeen asunnossaan. Paljastuu, että Granger toimikin kolmoisagenttina työskennellen Yhdysvaltain keskustiedustelupalvelu CIA:lle. FBI uskoo, että Granger on paljastunut kiinalaisille, ja Don päättää tehdä rynnäkön laivalle. Iskuryhmän ollessa tulitaistelussa yhdessä kiinalaisten kanssa eräs Grangerilla annetaan myrkkyruisketta, mutta Carter päättää ampua tämän ja pelastaa näin Grangerin hengen. Toinen kiinalainen ehtii ampua Carterin juuri ennen kuin iskuryhmä ehtii huoneeseen. Carter kuolee mutta Granger jää henkiin.


title: Colby Granger

text:
Pari viikkoa Grangerin pelastamisen jälkeen Don päättää pyytää tämän takaisin yksikköönsä.
Sarjan katsojat ovat yleisesti pitäneet Colby Grangerista. Kun hän paljastui kolmannen tuotantokauden viimeisessä jaksossa Kiinan kaksoisagentiksi, monet sarjan fanit suuttuivat. Granger esiintyi jaksoissa alun perin vain satunnaisesti, mutta hahmon suuren suosion takia Grangerista tehtiin kolmannella tuotantokaudella yksi päähenkilöistä.


title: Jousiammunta kesäolympialaisissa 1900 – 33 metrin Au Chapelet

text: Miesten 33 metrin Au Chapelet kesäolympialaisissa 1900 käytiin 14. elokuuta. Kilpailuun karsittiin olympialaisiin kuulumattomilla joukkuekilpailuilla, joista kuusi parasta yksittäistä ampujaa pääsi loppukilpailuun. Sen voitti belgialainen Hubert van Innis.


text: Kilpailun tuloksista ovat tiedossa vain kolmen parhaan nimet ja maat.


title: Sanna Nymalm

text: Sanna Nymalm (s. 1972) on suomalainen suunnistaja ja viestisuunnistuksen MM-hopeamitalisti. Seuratasolla hän edustaa Pargas Idrottsföreningiä.


title: Sanna Nymalm

text: Invernessin MM-kilpailuissa 1999 Nymalm voitti hopeaa viestistä Reeta-Mari Kolkkalan, Kirsi Boströmin ja Johanna Asklöfin kanssa. Pikamatkalla hän sijoittui neljänneksi. Truskavetsin EM-kilpailuissa 2000 Nymalm sijoittui 14:nneksi viestissä ja 27:nneksi pikamatkalla.


title: Sanna Nymalm

text: Suunnistuksen maailmancupin kokonaiskilpailussa Nymalm saavutti parhaan sijoituksensa vuonna 1996 sijoittumalla kahdeksanneksi.


title: Sanna Nymalm

text: Sanna Nymalmin puoliso Sören Nymalm on myös arvokisoissa kilpaillut suunnistaja.


title: Jousiammunta kesäolympialaisissa 1900 – Sur la Perche à la Herse

text: Miesten Sur la Perche à la Herse kesäolympialaisissa 1900 käytiin 15. – 16. heinäkuuta. Kilpailun tarkka osallistujamäärä ei ole tiedossa, mutta siihen osallistui enintään 129 jousiampujaa kolmesta eri valtiosta. Sen voitti belgialainen Emmanuel Foulon. Toisen sijan jakoivat Ranskan Auguste Serrurier ja Belgian Emile Druart.


text: Kilpailun tuloksista on tiedossa vain mitalistien nimet ja maat.


title: Jousiammunta kesäolympialaisissa 1900 – Sur la Perche à la Pyramide

text: Miesten Sur la Perche à la Pyramide kesäolympialaisissa 1900 käytiin 15. – 16. heinäkuuta. Kilpailussa yritettiin osua 28 metrin korkeudessa oleviin maaleihin. Tarkka osallistujamäärä ei ole tiedossa, mutta siihen osallistui enintään 129 jousiampujaa kolmesta eri valtiosta. Kilpailun voitti ranskalainen Émile Grumiaux.


text: Kilpailun tuloksista vain kolmen parhaan nimet ja maat ovat tiedossa.


title: Billy Mays

text: William ”Billy” Darrell Mays Jr. (20. heinäkuuta 1958 – 28. kesäkuuta 2009) oli yhdysvaltalainen mainoskasvo. Hänen mainostamiaan tuotteita olivat muun muassa pesuaine OxiClean, puukiillote Orange Glo ja erityisimukykyinen pyyhe Zorbeez.


title: Billy Mays

text: Mays syntyi McKees Rocksissa, Pennsylvaniassa ja varttui Pittsburghissa, Pennsylvaniassa. Hän työskenteli isänsä ongelmajäteyhtiössä ennen kuin muutti Atlantic Cityyn, New Jerseyyn vuonna 1983. Atlantic Cityssä hän alkoi myydä kadulla erilaisia tuotteita ohikulkijoille ja alkoi kierrellä ympäri Yhdysvaltoja erilaisissa markkinatapahtumissa. Vuonna 1993 hän tapasi Orange Glo Internationalin pääjohtajan Max Appelin, joka palkkasi Maysin mainostamaan yhtiön valmistamia pesuaineita Home Shopping Network -kanavalla.


title: Billy Mays

text: Maysin mainospalveluista tuli suosittuja ja usea yhtiö palkkasi hänet mainostamaan tuotteitaan. Hän perusti oman yhtiönsä Mays Promotions Inc.:in ja toimi sen pääjohtajana.


title: Billy Mays

text: 15. huhtikuuta 2009 Discovery Channel alkoi esittää dokumenttisarjaa "Myyntitykit" ("Pitchmen"), jossa Mays ja toinen televisiomyyjä Anthony Sullivan etsivät uusia tuotteita myytäviksi ja tutustuivat näiden keksijöihin. Sarjaa ehdittiin tehdä yksi tuotantokausi ennen Maysin kuolemaa kesäkuussa 2009.


title: Billy Mays

text: Mays kuoli nukkuessaan 28. kesäkuuta 2009 Tampassa, Floridassa. Ruuminavauksessa hänen todettiin kuolleen sydänsairaudesta johtuneeseen sydänkohtaukseen. Myöhempi lääkärintarkastus totesi muun muassa kokaiinin olleen pieni osatekijä Maysin kuolemaan. Maysin muistoksi vietetään vuosittain 28. kesäkuuta Caps lock -päivää.


title: Rajakontu

text: Rajakontu () on Salmin maalaiskuntaan kuuluva kylä Karjalan tasavallan Pitkänrannan piirissä Venäjällä. Se sijaitsee lähellä Laatokan rantaa 24 kilometriä Salmista kaakkoon. Asukkaita on 51 henkeä (vuonna 2011).


title: Rajakontu

text: Kylän kautta kulkee Aunuksen ja Värtsilän välinen A130-maantie, josta haarautuu paikallistie Kaukajärvelle (ven. "Kavgozero"). Lotinapellon ja Jänisjärven välisellä rautatiellä on Rajakonnun pysäkki.


title: Rajakontu

text: Vuosina 1617–1721 Rajakonnun länsipuolitse meni Ruotsin ja Venäjän, 1809–1917 Suomen suuriruhtinaskunnan ja Venäjän sekä vuosina 1917–1940 Suomen ja Neuvosto-Venäjän (Neuvostoliiton) välinen raja. Laatokan rannalla sijaitsee Stolbovan rauhan rajakivi. Kylässä on kaksi suojeltua 1900-luvun alun asuinrakennusta.


title: Tim LaHaye

text: Timothy F. ”Tim” LaHaye (27. huhtikuuta 1926 Detroit, Michigan – 25. heinäkuuta 2016 San Diego, Kalifornia) oli yhdysvaltalainen kirjailija ja pappi, joka kirjoitti yhdessä Jerry B. Jenkinsin kanssa kirjasarjan "Viimeisten päivien vaellus". Hän julkaisi myös muita romaaneja ja tietokirjallisuuttakin.


title: Tim LaHaye

text: LaHaye palveli Yhdysvaltain ilmavoimissa. Hän valmistui Bob Jonesin yliopistosta, Western Seminarysta ja Libertyn yliopistosta. Hänestä tuli baptistipastori, ja hän perusti San Diego Christian Collegen 1970-luvun alussa. Hänellä oli vuodesta 1947 puolisonaan Beverly, jonka kanssa hän julkaisi kirjan "The Act of Marriage: The Beauty of Sexual Love" (1976). Parilla oli neljä lasta.


title: Tim LaHaye

text: LaHaye arvosteli kalvinismia predestinaatio-opin takia ja kritisoi myös katolista kirkkoa. Hän uskoi, että homoseksuaalisuus voidaan ”parantaa”. Hän vastusti homoseksuaalisuutta kirjassaan "The Unhappy Gays (What Everyone Should Know About Homosexuality)" (1978). Hän perusti konservatiivien Council for National Policy -ryhmän. Hän myös avusti Henry M. Morrisia kreationistisen Institute for Creation Researchin perustamisessa.


title: Tim LaHaye

text: LaHaye uskoi, että Illuminaatit ohjaavat maailmaa ja piti llumiaatteja salaliitosta hallinnon, koulutuksen ja median käyttämiseksi jonka tarkoituksena on tuhota kaikki kristillisyys yhteiskunnasta jonka tarkoitus on luoda uusi maailmanjärjestys.


title: Tim LaHaye

text: Hän kuoli 25. heinäkuuta 2016 San Diegossa.


title: Lepäämäänjättämissäännöstö

text: Lepäämäänjättämissäännöstö eli määrävähemmistösäädökset oli Suomen valtiopäiväjärjestykseen sisältynyt säädös, joka antoi eduskunnassa vähintään yhden kolmasosan suuruiselle vähemmistölle oikeuden lykätä minkä tahansa lakiesityksen lopullinen hyväksyminen yli seuraavien eduskuntavaalien. Tämä lisäsi merkittävästi vähemmistön vaikutusvaltaa lainsäädännössä. Järjestelmä tuli voimaan vuoden 1906 eduskuntauudistuksessa ja se purettiin asteittain 1980-luvun lopulla ja 1990-luvun alussa.


title: Lepäämäänjättämissäännöstö

text: Vuosien 1906 ja 1928 valtiopäiväjärjestysten mukaan lakiesitys oli jätettävä lepäämään, jos vähintään kolmasosa kansanedustajista niin vaati. Ehdotus lakiesityksen lepäämään jättämisestä oli tehtävä, ennen kuin lakiesityksen hyväksymisestä tai hylkäämisestä oli päätetty. Jos lakiesitys hyväksyttiin yksinkertaisella enemmistöllä mutta vähintään kolmasosa kansanedustajista vaati sitä jätettäväksi lepäämään, se lykkäytyi seuraavien eduskuntavaalien jälkeisiin ensimmäisiin valtiopäiviin, joilla ehdotus oli hyväksyttävä tai hylättävä yksinkertaisella ääntenenemmistöllä. Uudestaan sitä ei voitu jättää lepäämään, ellei siihen ollut tehty muutoksia. Ylimääräisillä valtiopäivillä käsiteltäväksi annettua lakiehdotusta ei kuitenkaan voitu jättää lepäämään, ellei se koskenut perustuslakia.


title: Lepäämäänjättämissäännöstö

text:
Alun perin lepäämään voitiin jättää mikä tahansa lakiehdotus. Poikkeuksena olivat verolait sekä valtionlainan ottaminen, joita koskevaa esitystä ei voitu jättää lepäämään, mutta uuden pysyvän veron säätäminen tai valtiolainan ottaminen edellytti kuitenkin kahden kolmasosan määräenemmistöä. Vuonna 1928 säännöstä tarkennettiin säätämällä, että uuden tai lisätyn veron säätäminen edellytti kahden kolmasosan määräenemmistöä, jos sitä oli tarkoitus kantaa yhtä vuotta pidemmältä ajalta.
Vuoden 1928 valtiopäiväjärjestyksessä säädettiin lisäksi muun muassa, ettei sellaista lakiesitystä, joka koski vieraan valtion kanssa tehtyyn sopimukseen sisältyvien lainsäädännön alaan kuuluvien määräysten hyväksymistä, voitu jättää lepäämään.


title: Lepäämäänjättämissäännöstö

text: Lepäänjättämissäännöstöä muutettiin jo 1980-luvulla siten, että erinäisiä asioita koskevia lakiesityksiä ei voitu jättää lepäämään. Oleellisimmat muutokset tehtiin 1990-luvun alussa, kun oli tarve saade niin sanotut säästölait voimaan. Kokonaan lepäämäänjättämisen mahdollisuus, perustuslakia koskevia esityksiä lukuun ottamatta, poistettiin vuoden 1995 perusoikeusuudistuksen voimaantulon jälkeen. Muutos heikensi olennaisesti opposition vaikutusvaltaa ja lisäsi hallitukseen osallistumisen houkuttelevuutta.


title: Lepäämäänjättämissäännöstö

text: Lepäämäänjättämismenettely sisältyy kuitenkin edelleen Perustuslainsäätämisjärjestykseen.


title: Bob Jonesin yliopisto

text: Bob Jonesin yliopisto (, BJU) on kristillinen oppilaitos Etelä-Carolinan Greenvillessä. Metodistinen evankelista Bob Jones, Sr. perusti sen vuonna 1927. Oppilaitos tunnetaan varsin konservatiivisena; se muun muassa tunnustaa nuoren Maan kreationismia, ajatussuuntaa jonka mukaan Raamatun luomiskertomus on sanatarkasti totta, sekä pyrkii pitämään afroamerikkalaiset poissa opiskelijoidensa joukosta.


title: Bob Jonesin yliopisto

text: BJU:ssa opiskeli 2010-luvun lopulla noin 3 000 opiskelijaa, joista 34 prosenttia on käynyt normaalin koulun sijaan kotikoulua. 60 prosenttia asuu kampuksella, 40 prosenttia sen ulkopuolella.


title: Bob Jonesin yliopisto

text: BJU:n tärkeimpiä koulutusaloja ovat 2010-luvun lopulla laskentatoimi, Raamatun tutkimus, liiketaloustiede, rikosoikeus, varhaiskasvatus, insinööritieteet, graafinen suunittelu, terveystiede, sairaanhoito ja lääketieteelliseen koulutukseen valmentavat opinnot


title: Bob Jonesin yliopisto

text: Yliopistosta on valmistunut muun muassa kirjailija-pappi Tim LaHaye.


title: Bob Jonesin yliopisto

text: Vuonna 1996 "Helsingin Sanomien" Kyösti Karvonen kuvasi oppilaitosta reportaasissaan ”Todella nuhteettomien ihmisten kampus”. Hänen mukaansa BJU on maailman suurin kristillisen fundamentalismin opetuspaikka, jolla on myös oma alkeiskoulu ja high school. Sen lisäksi se tuottaa paljon kristillistä kirjallisuutta sekä oppimateriaaleja lasten koulujärjestelmän ulkopuolella tapahtuvaan kotikoulutukseen. Opiskelijoina on myös naisia, mutta pappiskoulutusta annetaan vain miehille.


title: Bob Jonesin yliopisto

text: Oppilaitoksen jouduttua vuonna 1947 lähtemään Tennesseen osavaltiosta se löysi Etelä-Carolinan kuvernöörin Strom Thurmondin avulla uuden sijaintipaikan osavaltion lahjoittamalta maalta. BJU ei hyväksy maallisen vallan kontrollia, minkä takia se ei myöskään saa yhteiskunnan tukea eikä sen antamia tutkintoja välttämättä tunnusteta kaikkialla päteviksi. Vuonna 1983 se menetti Yhdysvaltain korkeimman oikeuden päätöksellä verovapautensa afroamerikkalaisia syrjivän toimintatapansa vuoksi (ks. artikkeli Bob Jonesin yliopisto vastaan Yhdysvallat).


title: Bob Jonesin yliopisto

text: Naisopiskelijoilla sallitaan vain hame tai leninki, miesopiskelijoiden asuna on aamupäivisin puku, iltapäivisin vapaammin pikkutakki ja housut. Kampuksella on ollut voimassa tanssikielto 1920-luvun lopulta asti. Maanantaista torstaihin kello 11 aamupäivällä kaikki kokoontuvat puolen tunnin hartaushetkeen yliopiston 7 000-paikkaiseen kappeliin.


title: Kaliumpyrosulfaatti

text: Kaliumpyrosulfaatti eli kaliumdisulfaatti (KSO) on kalium- ja pyrosulfaatti-ionien muodostama ioniyhdiste. Yhdistettä käytetään muun muassa analyyttisessä kemiassa ja katalyyttinä.


title: Kaliumpyrosulfaatti

text: Kaliumpyrosulfaattia valmistetaan kuumentamalla kaliumvetysulfaattia. Reaktiossa vapautuu vettä ja syntyy kaliumpyrosulfaattia. Kaliumpyrosulfaatin kuumentaminen edelleen vapauttaa yhdisteen rakenteesta rikkitrioksidimolekyylin, jolloin muodostuu kaliumsulfaattia.


title: Kaliumpyrosulfaatti

text: Kaliumpyrosulfaattia käytetään muuntamaan veteen niukkaliukoisia malmeja vesiliukoisemmiksi kuumentamalla niitä yhdisteen kanssa. Kaliumpyrosulfaattia käytetään liuottamaan muun muassa pyriittiä, titaanioksidia, sinkkisulfidia, toriumdioksidia, zirkoniumdioksidia, kalsiumtitanaattia ja molybdeenidisulfidia. Myös niobium- ja tantaalikarbidit liukenevat, kun ne muutetaan typpihapon avulla niobiumpentoksidiksi tai tantaalipentoksidiksi.


title: Kaliumpyrosulfaatti

text: Yhdessä divanadiinipentoksidin kanssa kaliumpyrosulfaattia käytetään hapettavana katalyyttinä rikkihapon valmistuksessa.


title: Murder Was the Case (Snoop Doggin albumi)

text: Murder Was the Case on rap -artisti Snoop Doggin samannimiseen lyhytelokuvaan perustuva soundtrack. 18 minuuttia kestävä elokuva kertoo fiktiivisen tarinan Snoop Doggin kuolemasta tämän tehdessä sopimus Saatanan kanssa. Albumia on myyty 2,030,000 -kappaletta, joten se on myynyt tupla-platinaa.


title: Murder Was the Case

text: Murder Was the Case tarkoittaa seuraavia asioita:


title: Antti Pentikäinen

text: Antti Pentikäinen (s. 7. lokakuuta 1972 Helsinki) on Kirkon Ulkomaanavun toiminnanjohtaja vuodesta 2004. Pentikäinen on ollut toimivapaalla toiminnanjohtajan tehtävästään vuoden 2015 keväästä alkaen, ja työskennellyt Uskonnollisten ja perinteisten johtajien rauhanvälitysverkostossa. Pentikäinen on toiminut presidentti Martti Ahtisaaren neuvonantajana ja Crisis Management Initiative -yhdistyksen (CMI) talous- ja hallintopäällikkönä. Hän on toiminut lisäksi ulkoministeriön Helsinki-prosessin apulaispääsihteerinä. Lisäksi hänellä on ollut erilaisia tehtäviä muun muassa ulkoministeriössä, EU:ssa ja YK:ssa.


title: Antti Pentikäinen

text: Kesällä 2009 Pentikäinen valittiin Euroopan kirkollisten avustusjärjestöjen yhteistyöjärjestön Aprodevin puheenjohtajaksi. Hän toimi vuoden ajan 2010–2011 Yhdysvaltoissa Religions for Peace -järjestön konfliktinehkäisy- ja rauhantyön ohjelmien johtajana.


title: Antti Pentikäinen

text: Pentikäinen on ollut kirkon ulkoasiain neuvoston jäsen, Suomen YK-liiton varapuheenjohtaja ja Kansalaisjärjestöjen ihmisoikeussäätiö KIOSin varapuheenjohtaja. Vuonna 2010 Pentikäinen sai kansainvälisen nuorkauppakamarin Vuoden Nuoret Menestyjät –palkinnon (JCI TOYP of the World) kategoriassa maailmanrauhan edistäminen.


title: Antti Pentikäinen

text: Antti Pentikäinen on koulutukseltaan teologian maisteri ja hänellä on oman ilmoituksensa mukaan ”lestadiolaiset juuret”. Hänen isänsä on professori Juha Pentikäinen ja veli Helsingin Sanomien entinen päätoimittaja Mikael Pentikäinen ja sisar piispa Kaarlo Kallialan erityisarvustaja pastori Mari Leppänen.


title: Antti Pentikäinen

text: Antti Pentikäinen oli keskustan listalta ehdolla Euroopan parlamenttiin vaaleissa 1999. Hän sai 16 099 ääntä eikä tullut valituksi.


title: Gaspard Augé

text: Gaspard Augé (s. 21. toukokuuta 1979 Besançon, Doubs, Ranska) on ranskalainen elektronisen musiikin artisti, joka tunnetaan ehkä parhaiten Justicen toisena jäsenenä. Augén mielestä kaikkien aikojen paras rock-artisti on Gary Glitter.


title: Xavier de Rosnay

text: Xavier Dulong de Rosnay (s. 2. heinäkuuta 1982 Ozoir-la-Ferrière, Seine-et-Marne, Ranska) on ranskalainen elektronisen musiikin artisti, joka tunnetaan ehkä parhaiten Justicen toisena osapuolena. De Rosnay on puoliksi vietnamilainen. Hän pitää Marc Bolania kaikkien aikojen parhaimpana rock-artistina.


title: Nanisivikin lentoasema

text: Nanisivikin lentoasema () on lentoasema Kanadan Nunavutin territoriossa 15 km etelään Nanisivikin kaivoskylästä. Etäisyys lentoasemaa käyttävään Arctic Bayn kylään on linnuntietä noin 19 km kaakkoon, mutta tietä pitkin matkaa kertyy 32 km. Kenttää ylläpitää Nunavutin territorion hallinto. Lentoonlähtöjä ja -laskuja oli vuonna 2008 yhteensä 701.


title: Nanisivikin lentoasema

text: Lentoasema palveli aikaisemmin pääasiassa Nanisivikin kaivosta, mutta kaivoksen toiminnan loputtua 2002 lentoasema on ollut läheisen Arctic Bayn kylän päälentokenttänä. Arctic Bayn lentoaseman kiitotien pituudesta johtuen reittikoneet käyttävät Nanisvikin kenttää.


title: Nanisivikin lentoasema

text: Kanadan pääministeri Stephen Harperin ilmoitti vierailullaan 10. elokuuta 2007 Resoluten kylässä suunnitelmista muuttaa Nanisvikin entinen kaivoskylä Kanadan puolustusvoimien tukikohdaksi. Kylän syväsatamaa käytettäisiin perusparannuksen ja laajennuksen jälkeen laivaston tankkaus- ja huoltotukikohtana sekä suihkukoneille soveltuvaa lentokenttää aseman huoltotehtäviin. Suunnitelmien pääasiallisena tarkoituksena on lisätä arktisten alueiden partiointia ja sataman strategisen sijainnin ollessa Luoteisväylän itäpäässä, valvoa alueella kulkevia laivoja. Tukikohdan ympäristövaikutuksia tutkittiin vuoden 2008 aikana. Rakennustöiden on suunnitelmien mukaan määrä alkaa kesän 2010 aikana, tukikohta otettaisiin käyttöön vuonna 2012, ja täydessä toimintakunnossa se olisi vuonna 2015.


title: Guess Who’s Back?

text: Guess Who's Back? on rap -artisti 50 Centin vuonna 2002 julkaistu kokoelma-albumi. Albumin julkaisi Full Clip. Kokoelma-albumia on maailmanlaajuisesti myynyt yli 500 000 kappaletta.


title: Tehinselkä

text: Tehinselkä on Päijänteen suurin selkä. Se sijaitsee Kuhmoisten, Sysmän ja Padasjoen alueella. Selän eteläpuolella on Virmailansaari sekä Varpusenlinnanselkä ja Virmailanselkä. Pohjoispuolella on Judinsalonselkä.


title: Hammered

text: Hammered on Motörhead-yhtyeen 17. julkaistu studioalbumi. Kaikki albumin kappaleet ovat Lemmy Kilmisterin, Phil Campbellin ja Mikkey Deen Tekemiä.


title: DJ Manian

text: DJ Manian (oik. Manuel Reuter) on saksalainen musiikkituottaja, DJ ja Zooland Records -levy-yhtiön toinen omistaja. Hän on palkitun dancetrio Cascadan jäsen, yhdessä Yanoun ja Natalie Horlerin kanssa. Hän on myös monien muiden projektien takana, kuten Spencer & Hill, Tune Up!, Bulldozzer, M.Y.C., Ampire ja Liz Kay.


title: The Crew-Cuts

text: The Crew-Cuts oli kanadalainen kvartetti, joka tunnetaan omasta versiostaan The Chords -yhtyeen kappaleesta "Sh-Boom" vuodelta 1954.


title: Anita Włodarczyk

text: Anita Włodarczyk (s. 8. elokuuta 1985 Rawicz, Puola) on puolalainen moukarinheittäjä. Hän on olympiavoittaja, maailmanmestari ja maailman- sekä olympiaennätyksen haltija.


title: Anita Włodarczyk

text: Włodarczyk sijoittui alle 23-vuotiaiden EM-kilpailuissa 2007 yhdeksänneksi. Hän voitti heittolajien Euroopan talvimestaruuskilpailuissa kultaa Splitissä 2008 tuloksella 71,84. Pekingin olympialaisissa 2008 hän oli kuudes tuloksella 71,56 ja kolmas. Hän voitti toistamiseen moukarinheiton Euroopan talvimestaruuden Los Realejosissa 2009 tuloksella 75,05. Euroopan joukkuemestaruuskilpailuissa Leiriassa 2009 hän voitti moukarin tuloksella 75,23.


title: Anita Włodarczyk

text: 22. elokuuta 2009 Berliinin MM-kilpailuissa Włodarczyk voitti maailmanmestaruuden maailmanennätystuloksella 77,96 m. Hän paransi maailmanennätystä Bydgoszczissa 6. kesäkuuta 2010 tulokseen 78,30 metriä. Barcelonan EM-kilpailuissa 2010 Włodarczyk oli kolmas tuloksella 73,56. Hän menetti maailmanennätyksen Betty Heidlerille toukokuussa 2011.


title: Anita Włodarczyk

text: Daegun MM-kilpailuissa 2011 Włodarczyk sijoittui viidenneksi tuloksella 73,56 m. Helsingin EM-kilpailuissa 2012 hän voitti kultaa tuloksella 74,29 m. Lontoon olympialaisissa 2012 Włodarczyk sai hopeaa tuloksella 77,60. Moskovan MM-kilpailuissa 2013 Włodarczyk sijoittui hopealle ennätystuloksellaan 78,46. Hän voitti Euroopan-mestaruuden Zürichissä 2014 Puolan ennätystuloksella 78,76.


title: Anita Włodarczyk

text: 31. elokuuta 2014 Włodarczyk heitti Berliinissä maailmanennätyksen 79,58 m. Hän voitti maanosien cupin 2014 ja Euroopan joukkuemestaruuskilpailut 2015.. Hän ylitti maailmanennätyksensä 27. kesäkuuta 2015 Wroclawissa heitettyään 79,83 m. Kilpailussa moukaria heitettiin Oder-joen yli ja kisajärjestäjien mukaan kilpailu oli ennätyskelpoinen. IAAF ei kuitenkaan hyväksynyt tulosta maailmanennätykseksi. 1. elokuuta Włodarczyk ylitti jälleen ennätyksensä heitettyään 81,08 m. Hänestä tuli ensimmäinen 80 metriä ylittänyt naismoukarinheittäjä. Pekingin MM-kisoissa 2015 Włodarczyk voitti kultaa tuloksella 80,85.


title: Anita Włodarczyk

text: Włodarczyk voitti Euroopan-mestaruuden Amsterdamissa 2016 tuloksella 78,14. Rion olympialaisissa 2016 hän voitti kultaa uudella maailman- ja olympiaennätyksellä 82,29 m.


title: Anita Włodarczyk

text: Hän heitti uuden maailmanennätyksen 82,98 m Varsovassa Puolassa 28. elokuuta 2016. Kesäkuussa 2017 Włodarczykilla oli kaikkien aikojen maailmantilastossa 11 parasta tulosta. Hän voitti maailmanmestaruuden Lontoossa 2017 tuloksella 77,90. Hän voitti Euroopan-mestaruuden Berliinissä 2018 tuloksella 78,94


title: Clint Eastwoodin filmografia

text: Clint Eastwood (s. 1930) on yli 60-vuotisen uransa aikana toiminut näyttelijänä, ohjaajana, tuottajana ja säveltäjänä kymmenissä elokuvissa ja televisiotuotannoissa. Eastwood aloitti näyttelijänuransa vuonna 1955 pienissä rooleissa elokuvissa ja televisiosarjoissa. Vuonna 1971 Eastwood aloitti ohjaamisen ja vuonna 1982 tuottamisen. Eastwood on myös säveltänyt ja sanoittanut musiikin muutamiin elokuviinsa.


title: Clint Eastwoodin filmografia

text: Läpimurtonsa Eastwood teki television puolella lännensarjassa "Lännen tie" (1959–1965). "Lännen tiestä" Eastwood siirtyi takaisin elokuvan pariin, ensimmäiseksi lännenelokuvien "Kourallinen dollareita" (1964), "Vain muutaman dollarin tähden" (1965) ja "Hyvät, pahat ja rumat" (1966) pääosiin. Eastwood on näytellyt yli 50:ssä elokuvassa, joita ovat muun muassa "Hirttäkää heidät!" (1968), "Yön painajainen" (1971), "Likainen Harry" (1971), "Pako Alcatrazista" (1979), "Köysi kiristyy" (1984), "Hiljaiset sillat" (1995) ja "Gran Torino" (2008). Eastwood on näytellyt niin lännen-, toiminta-, komedia- kuin draamaelokuvissakin.


title: Clint Eastwoodin filmografia

text: Eastwood näyttelee kahdessa elokuvasarjassa pääosaa: ”nimetöntä miestä” "Dollaritrilogiassa" (1964–1966) ja Harry Callahania "Likainen Harry" -elokuvasarjassa (1971–1988). Eastwoodin muita tunnettuja roolitöitä ovat Josey Wales "Lainsuojattomassa" (1976), muukalainen "Ruoskassa" (1973), Philo Beddoe "Mies San Fernandosta" (1978) -elokuvassa ja sen jatko-osassa "Lällärit lakoon" (1980), saarnaaja "Kalpeassa ratsastajassa" (1985), William Munny "Armottomassa" (1992) ja Frankie Dunn "Million Dollar Babyssa" (2004).


title: Clint Eastwoodin filmografia

text: Eastwood on saanut monia palkintoja ja palkintoehdokkuuksia työstään. Palkintoja on muun muassa neljä Oscar-palkintoa, kolme Golden Globea ja kaksi Directors Guild of America -palkintoa.


title: Antti Hyvönen (painija)

text: Antti Hyvönen oli suomalainen painija, jonka urheilu-ura ajoittui 1900-luvun alkuun. Hän voitti kreikkalais-roomalaisessa painissa kevytsarjan (66,5 kg) SM-hopeaa Viipurissa maaliskuun alussa vuonna 1911. Muutamaa viikkoa myöhemmin hän voitti 60 kilogramman sarjan maailmanmestaruuden. Helsingissä pidetyissä maailmanmestaruuskisoissa. Samana vuonna irtosi myös Venäjän mestaruus. Seuratasolla Hyvönen edusti Sortavalan Ponnistusta.


title: Antti Hyvönen (painija)

text: Vuonna 1912 Hyvönen siirtyi Englantiin ammattipainijaksi, josta matka jatkui Australiaan, Etelä-Amerikkaan ja Kaliforniaan.


title: Nicole Stott

text: Nicole Marie Passonno Stott (s. 19. marraskuuta 1962) on yhdysvaltalainen insinööri ja NASAn astronautti. Stott osallistui Kansainvälisen avaruusaseman (ISS) Retkikunta 20:n ja 21:n miehistöihin lentoinsinöörinä.


title: Nicole Stott

text: Stott syntyi Albanyssa, New Yorkissa ja asuu Clearwaterissa, Floridassa. Hän valmistui Embry-Riddle Aeronautical Universitystä vuonna 1987 ja suoritti "M.Sc." tutkinnon (Engineering Management) University of Central Floridassa vuonna 1992. Nicole Stott aloitti insinööriuransa vuonna 1987 rakennesuunnittelijana Pratt & Whitneyllä West Palm Beachillä Floridassa. Hän toimi vuoden Advanced Engines -ryhmässä suorittaen suihkumoottorin osien rakenneanalyyseja. Stottilla on mittarilentokelpuutus yksityislentäjänä.


title: Nicole Stott

text: Vuonna 1988 Stott liittyi NASAn Kennedy Space Centeriin (KSC) avaruussukkuloiden huoltohangaarien (Orbiter Processing Facility) operaatioinsinööriksi. Kahtena viimeisenä vuotenaan KSC:ssä hän toimi Space Station Hardware Integration Officessa ja siirrettiin Huntington Beachiin, Kaliforniaan, missä hän toimi NASAn projektijohtajana Kansainvälisen avaruusaseman ("truss") valmistavalla Boeingin tehtaalla. Vuonna 1998 hän siirtyi Johnson Space Centeriin lentosimulaatioinsinööriksi (FSE) avaruussukkuloiden laskeutumista harjoittelevaan lentokoneeseen (C-11A Shuttle Training Aircraft).


title: Nicole Stott

text: NASA valitsi Stottin tehtäväspesialistiksi heinäkuussa 2000. Hän aloitti astronauttikoulutuksen elokuussa 2000. Stott toimi ISS:n Retkikunta 10:n miehistön ja lennonjohdon yhteyshenkilönä (CAPCOM). Huhtikuussa 2006 hän vietti 18 päivää yhdessä viiden muun henkilön kanssa NASAn vedenalaisen NEEMO-projektin Aquarius-tutkimuslaboratoriossa. Stott nimitettiin ISS:n Retkikuntien 20 ja 21 miehistöön ja hänet laukaistiin 29. elokuuta 2009 kansainväliselle avaruusasemalle avaruussukkulalennolla STS-128. Maahanpaluu tapahtui 27. marraskuuta 2009 lennolla STS-129. Stott nimitettiin avaruussukulalennon STS-133:n miehistöön. Hän osallistui helmi-maaliskuussa 2011 sukkulalennolle STS-133 "Discovery".


title: 1. FC Lokomotive Leipzig

text: 1. FC Lokomotive Leipzig (historialliselta nimeltään VfB Leipzig) on jalkapalloseura Leipzigin kaupungista. VfB Leipzig perustettiin 26. maaliskuuta 1896, mutta myöhemmin 1966 seura perustettiin uudelleen nimellä 1. FC Lokomotive Leipzig. Seura voitti ensimmäisen Saksan mestaruuden 1903 sekä myöhemmin kahdesti vielä 1906 sekä 1913. Nykyään seura pelaa Saksan viidenneksi korkeimmalla sarjatasolla NOFV-Oberliga Südissa.


title: James Brighouse

text: James Brighouse oli 1800-luvulla elänyt uskonnollinen johtaja, joka perusti myöhempien aikojen pyhien liikkeeseen kuuluvan järjestön nimeltä Eenokin järjestö ("Order of Enoch"). Brighouse oli ensimmäinen, joka väitti olevansa mormonismin perustajan Joseph Smithin vuonna 1832 ennustama "suuri ja mahtava" ("One Mighty and Strong").


title: James Brighouse

text: 7. joulukuuta 1884 muutama Myöhempien aikojen pyhien Jeesuksen Kristuksen reorganisoituun kirkkoon kuuluva henkilö kokoontui James Brighousen johdolla Independenceen, Missouriin, perustamaan uutta uskonnollista yhteisöä nimeltä "Eenokin järjestö" ("Order of Enoch"). Brighouse itse oli kuulunut aiemmin Esikoisten kirkkoon ("Church of the Firsborn"), Joseph Morrisin johtamaan mormonistiseen ryhmittymään. Liikkeen johtajiksi valittiin Brighouse sekä Lars Peterson -niminen mies. Brighouselle annettiin yhteisössä arvonimi "Emmanuel" ja hänen opetettiin olevan Jeesuksen Kristuksen 18. reinkarnaatio. Jälleensyntymiseen uskonut Brighouse selitti myöhemmin olevansa myös Aadamin, Eenokin, Mooseksen, Daavidin, Hesekielin, George Washingtonin ja Joseph Smithin reinkarnaatio.


title: James Brighouse

text: Brighouse opetti Myöhempien Aikojen Pyhien Jeesuksen Kristuksen Kirkon 2. presidentin Brigham Youngin johtaneen kirkkonsa harhaan ottamalla käyttöön moniavioisuuden. Hänen mukaansa Jumala oli kutsunut Jopseh Morrisin saattamaan kirkkonsa uudelleen raiteilleen, mutta kirkon jäsenten pahuus oli saanut heidät nousemaan Morrisia vastaan ja surmaamaan tämän nk. Morrisin sodassa. Brighouse selitti olevansa Joseph Smithin aikoinaan ennustama "suuri ja mahtava", joka oli kutsuttu "saattamaan Jumalan huone järjestykseen".


title: James Brighouse

text: Vuonna 1891 Brighouse matkusti Salt Lake Cityyn. Jotkut myöhempien aikojen pyhistä uskoivat Jeesuksen palaavan maan päälle 1891. Brighouse ilmeisesti halusi käyttää hyväkseen näitä odotuksia. Hän meni tuolloin vielä keskeneräiseen Salt Laken temppeliin ja julisti olevansa maan päälle palannut Kristus. Hän piti muutamia saarnoja Salt Lake Cityssä ja onnistuikin käännyttämään joitakuita.


title: James Brighouse

text:
Vuonna 1892 Brighouse julkaisi kirjan nimeltään "The Voice of the Seventh Angel, Proclaiming the End of Time! The Resurrection of the Dead! The Day of Final Judgment! and the Rule of Righteousness and Peace!" ("Seitsemännen enkelin ääni, joka julistaa ajan loppua! kuolleiden ylösnousemusta! viimeisen tuomion päivää! ja vanhurskauden hallintoa ja rauhaa!"). Siinä hän esitti seitsemän perusopetustaan:
Brighousen elämänvaiheista ei tiedetä juurikaan vuoden 1892 jälkeen. Hänen uskotaan kuolleen Utahissa. Hänen seuraajiensa määrä pysyi pienenä.


title: Reformimormonismi

text: Reformimormonismi (engl. "Reform Mormonism") on eräs uusimmista myöhempien aikojen pyhien liikkeeseen kuuluvista ryhmistä. Liike alkoi 2000-luvun alussa Yahoo!:n keskusteluryhmänä ja internetyhteisönä, mutta se rekisteröityi uskonnolliseksi yhdyskunnaksi vuonna 2004 Seattlessa, Washingtonin osavaltiossa. Yhteisön johtajana toimii Mike Richan.


title: Reformimormonismi

text: Reformimormonismi ymmärtää itsensä myöhempien aikojen pyhien liikkeen sisäiseksi uudistusliikkeeksi. Useat sen kannattajista kuuluvat Myöhempien Aikojen Pyhien Jeesuksen Kristuksen Kirkkoon, mutta ovat pettyneitä kirkon opilliseen ja poliittiseen konservatiivisuuteen sekä hierarkkiseen hallintomuotoon. Reformimormonismi korostaakin olevansa sekä nais- että homo- ja lesbo-myönteinen. Se katsoo sekä feminismin että homoseksuaalien vapautusliikkeen tukevan perhettä, ei suinkaan uhkaavan sitä, kuten MAP-kirkko (ja monet muut kirkot) katsovat. Se sanoo kunnioittavansa kaikkien ihmisten mielipiteitä ja ajatuksia, erityisesti omantunnon- ja uskonnonvapautta. Liike katsoo olevansa poliittisesti sitoutumaton ja kannattavansa politiikan ja uskonnon pitämistä erillään.


title: Reformimormonismi

text: Reformimormonismi korostaa rationalismia eli ihmisen järjen käyttöä. Sen mukaan uskonnollista auktoriteettia ei tule kunnioittaa ja kuunnella sellaisenaan, vaan ainoastaan silloin, kun sen mielipiteet ovat järkeviä ja ratioaalisesti perusteltuja. Liike katsoo myös, että mormonismin pyhiä kirjoituksia (Raamattua, Mormonin kirjaa, Oppia ja liittoja sekä Kallisarvoista helmeä tulee tutkia historiallis-kriittisten metodien avulla. Niiden pitäminen pyhinä kirjoituksina ei tarkoita sitä, etteivätkö ne olisi tietyssä historiallisessa tilanteessa syntyneitä dokumenttejä, jotka voivaat sisältää myös virheitä. Myös kirkon johtajien lausuntoja tulee tutkia kriittisesti.


title: Reformimormonismi

text: Reformimormonismi pitää Joseph Smithiä Jumalan profeettana. Se näkee itsensä erityisesti Smithin loppukauden, Nauvoon kauden, reformien jatkajana. Liikkeen opissa erityisen tärkeää on ihmisen luonteen kehittäminen sekä hänen kypsymisensä kohti ikuista elämää. Liike jakaa mormonistisen näkemyksen pelastussuunnitelmasta.


title: Reformimormonismi

text: Rekisteröidyttyään uskonnolliseksi yhdyskunnaksi Reformimormonismi on alkanut kehittää omia versioitaa temppelitoimituksista. Ne perustuvat sekä mormonien temppelitoimituksiin että vapaamuurariuden riitteihin, mutta ne on opillisesti muokattu vastaamaan reformimormonismin modernia ja rationaalista uskonnäkemystä. Liike toimittaa myös kasteita ja konfirmaatioita. Liikkeen kannattajat kokoontuvat yleensä kodeissa.


title: Reformimormonismi

text: Internet on edelleenkin tärkeä yhteydenpidon väline reformimormoneille. Koska liike ei pidä jäsenluetteloa (sen mukaan jokainen, joka katsoo olevansa reformimormoni, myös on sellainen), on sen jäsenmäärästä ole tarkkaa tietoa. Liikkeen rituaalikäsikirjat voi tilata netitse, ja jokainen voi toimittaa ne halutessaan.


title: Ōsaki

text: Ōsaki () on kaupunki Miyagin prefektuurissa Japanissa. Vuonna 2015 kaupungin väkiluku oli 134 223 ja asukastiheys 168 ihmistä neliökilometriä kohden. Kaupungin pinta-ala on 796,80 neliökilometriä.


title: Ōsaki

text: Ōsakin kaupunki perustettiin 31. maaliskuuta 2006. Tuolloin uuteen kaupunkiin sulautuivat entinen Furukawan kaupunki, Tajirin kylä Tōdan piirikunnasta sekä Tamatsukurin ja Shidan piirikunnat kokonaisuudessaan.


title: Salzbergen

text: Salzbergen on kunta Emslandin piirikunnassa, Ala-Saksin osavaltiossa, Saksassa. Asukkaita Salzbergenissä oli 31. joulukuuta 2008 7 864, joista naisia oli 3 928 ja miehiä 3 936. Asukkaista 250 eli 3,18 prosenttia oli ulkomaalaisia. Roomalaiskatolisia asukkaista oli 6 006 eli 76,37 %, evankelisluterilaisia 766 eli 9,74 % sekä evankelisreformoituja 190 eli 2,42 %. Loput 902 eli 11,47 % olivat muiden uskontojen harjoittajia tai uskonnottomia. Kunnan pinta-ala on 53,3 neliökilometriä. Salzbergenin pormestari on Andreas Kaiser.


title: Salzbergen

text: Etelässä kunta rajautuu Nordrhein-Westfalenin osavaltioon kuuluvaan Rheinen kaupunkiin. Ems-joki virtaa kunnan läpi.


title: Salzbergen

text: Muun muassa tiet B 65, B 70 ja itä–länsisuuntainen A 30 kulkevat Salzbergenin kunnan alueella.


title: Salzbergen

text: Salzbergenin ystävyyskunta on Krzanowice Puolassa.


title: Salzbergen

text: Salzbergenin kunnan osat () ja niiden väkiluvut 31. joulukuuta 2008:


title: Maurice Vellacott

text: Maurice Vellacott (s. 29. syyskuuta 1955 Wadena, Saskatchewan) on kanadalainen poliitikko. Hän on istunut vuodesta 1997 Kanadan edustajainhuoneessa, jossa hän nykyään edustaa vuonna 2003 perustettua konservatiivipuoluetta. Aiemmin hän oli edustanut Reform Party of Canadaa ja Canadian Alliancea.


title: Maurice Vellacott

text: Vellacott sai kandidaatin arvon Briercrest Collegesta, maisterin arvon Canadian Theological Seminarysta ja tohtorinarvon Trinity International Universitysta. Hän on työskennellyt muun muassa protestanttisena pastorina ja terveydenhuollossa. Hän on vaikuttanut pro-life- eli abortin vastaisessa järjestössä.


title: Shiroishi

text: Shiroishi () on kaupunki Miyagin prefektuurissa Japanissa. Kaupunki perustettiin 1. huhtikuuta 1954. Vuonna 2015 Shiroishin väkiluku oli 35 836 ja asukastiheys 125 ihmistä neliökilometriä kohden. Kaupungin pinta-ala on 286,48 neliökilometriä.


title: Venäjän keisarikunnan valtakunnanduuma

text: Venäjän keisarikunnan valtakunnanduuma oli vuosina 1906–1917 toiminut Venäjän ensimmäinen nykyaikainen kansanedustuslaitos. Se perustettiin vuoden 1905 vallankumouksen seurauksena ja se oli tsaari Nikolai II:n hallinnon myönnytys Venäjän keisarikunnassa esiintyneisiin vaatimuksiin kansanvaltaisemmasta hallinnosta.


title: Venäjän keisarikunnan valtakunnanduuma

text: Valtakunnanduuma muodosti keisarikunnan aikana parlamentin alahuoneen. Ylähuoneena toimi Venäjän valtakunnanneuvosto, jonka jäsenistä puolet olivat tsaarin nimittämiä ja puolet erilaisten korporaatioiden keskuudestaan valitsemia. Lakien oli tultava hyväksytyiksi molemmissa kamareissa.


title: Venäjän keisarikunnan valtakunnanduuma

text: Vuosina 1906 ja 1907 valitut ensimmäinen ja toinen duuma olivat koostumukseltaan melko radikaaleja. Keisari Nikolai II hajotti duuman useasti sen alkuaikoina ja alkuperäisiä vaalilakeja muutettiin pian siten, että duumaan saatiin enemmistö keisarinvaltaa tukeneille konservatiivisille puolueille ja ryhmille. Valtakunnanduuman vaalit ehdittiin järjestää neljä kertaa ennen maaliskuussa 1917 tapahtunutta helmikuun vallankumousta, joka päätti keisarikunnan.


title: Venäjän keisarikunnan valtakunnanduuma

text: Venäjän-Japanin sodan tappio oli kärjistänyt poliittista ilmapiiriä Venäjällä. Verisunnuntai ja vuoden 1905 muut levottomuudet olivat aiheuttaneet kaaosta ympäri Venäjää ja vallassa pysyäkseen tsaari Nikolai II:n oli annettava elokuussa 1905 manifesti, jossa ilmoitettiin duuman perustamisesta. Kun se ei riittänyt patoamaan tyytymättömyyttä, tsaari joutui saman vuoden lokakuussa antamaan pääministeri Sergei Witten luonnosteleman lokakuun manifestin, jossa luvattiin sananvapaus ja duumalle laajemmat valtaoikeudet kuin elokuun manifestissa. Tämä merkitsi siirtymistä itsevallasta perustuslailliseen monarkiaan. Vaikka muutos jäikin suurelta osin vain periaatteelliseksi, vuoden 1905 tapahtumia on tämän vuoksi myöhemmin kutsuttu vallankumoukseksi.


title: Venäjän keisarikunnan valtakunnanduuma

text: Joulukuussa 1905 julkaistiin vaalilaki. Sen mukaan äänestäjät jaettiin maanomistajiin, kaupunkilaisiin, talonpoikiin ja työläisiin. Viimeksi mainituista äänioikeus oli niillä, joiden työnantajan yrityksessä oli vähintään 50 työntekijää. Erona yleiseen äänioikeuteen tällä säännöksellä äänioikeuden ulkopuolelle jäi 2 000 000 työläismiestä. Äänioikeutta ei myöskään ollut naisilla, alle 25-vuotiailla, asepalveluksessa olevilla eikä suurella joukolla kansallisia vähemmistöjä. Äänioikeus ei ollut yleinen, mutta ei myöskään äänestäjäryhmissä yhtäläinen. Maanomistajan valitsemiseen tarvittiin 2000, kaupunkilaisen 4000, talonpojan 30 000 ja työläisen 90 000 ääntä äänestäjäluokkansa sisällä. Valtioduuman edustajamäärä vaihteli 480:stä 520:een.


title: Venäjän keisarikunnan valtakunnanduuma

text: Nikolai II halusi edelleen säilyttää itsevaltaisen hallintotavan rajoittamalla duumalle julistettuja oikeuksia. Juuri ennen duuman perustamista toukokuussa 1906 hän laati niin sanotut peruslait, jotka olivat lokakuun manifestin vastaisia. Niissä määrättiin, että duuma ei voinut valita tsaarin ministereitä ja nämä eivät ole vastuussa duumalle. Huhtikuussa 1906 säädettiin perustuslait, joita duuma ei voinut muuttaa kuin hallitsijan itsensä aloitteesta. Hallitsijan veto-oikeus oli rajoittamaton ja koko toimeenpanovalta kuului hänen alaisuuteensa.


title: Venäjän keisarikunnan valtakunnanduuma

text: Hallitsija nimitti ministerit, säilytti oikeuden julistaa sota ja solmia rauha, hänellä oli oikeus rajoittamatta julkistaa jollekin alueelle poikkeus- tai sotatila. Perustuslakien 87. pykälän mukaan duuman istuntokausien välillä hallitsija saattoi antaa omissa nimissään lakeja. Kolmatta duumaa lukuun ottamatta duuma työskenteli vain muutamia kuukausia. Näin ollen todellinen valta säilyi tsaarilla eikä siirtynyt duumalle. Tsaarilla oli myös oikeus hajottaa duuma milloin tahansa ja julistaa uudet vaalit. Näin tehtiin kolme kertaa.


title: Venäjän keisarikunnan valtakunnanduuma

text: Ensimmäisen kauden valtakunnanduuma istui 72 päivää 10. toukokuuta 1906 alkaen. Se kokoontui Taurian palatsissa tehtyään ensin tervehdyskäynnin tsaarin luokse Talvipalatsiin. Ensimmäisenä puhemiehenä toimi perustuslaillisiin demokraatteihin kuuluva S. A. Muromtsev.


title: Venäjän keisarikunnan valtakunnanduuma

text: Edustajat valittiin erikseen neljästä ryhmästä: maanomistajista, kaupunkilaisväestöstä, talonpojista ja työläisistä. Kaikkiaan valittiin 448 edustajaa. Venäjän sosialidemokraattinen työväenpuolue, kansalliset sosialidemokraattiset puolueet, sosialistivallankumouksellisten puolue ja Yleisvenäläinen talonpoikien liitto julistivat boikotoivansa vaaleja.


title: Venäjän keisarikunnan valtakunnanduuma

text: Valituista edustajista valittiin 153 perustuslaillista demokraattia, kadettia, eri kansallisista ryhmittymistä 63, lokakuulaisista 13, trudovikeista 97, sitoutumattomista 105 ja muista 7.


title: Venäjän keisarikunnan valtakunnanduuma

text: Mainittu sitoutumattomien ryhmä koostui lähinnä talonpojista, joille ei puolue-elämä ollut tuttua. Heille ei ollut juuri maakysymyksen lisäksi kiinnostusta valtiollisiin asioihin, eivätkä he siksi liittoutuneet poliittisten ryhmien kanssa. Historioitsija Alfred von Hedenströmin mukaan heillä oli Pietarissa työnjako kolmen hoitaessa yhteisasunnon taloutta yhden aina vuorollaan duumassa kuunnellessa "herrojen" puheita "monarkkisista prerogatiiveista ja amnestiasta, absolutismista ja konstitutsionalismista, budjetista ja interpellatsionista, agraarirevolutsionista ja latifundioisen likvidatsionista". He lähettivät kotikyläänsä palkkiona saamistaan kymmenestä ruplasta yhdeksän.


title: Venäjän keisarikunnan valtakunnanduuma

text: Trudovikkien ryhmä koostui kaikista kadettipuoletta jyrkemmistä uudistusryhmistä, ja heidän joukossaan oli 15 salaista sosialidemokraattia. Ryhmänjohtajana oli karismaattinen Kazanin yliopiston kasvatti, Arkangeliin karkotettu ja sieltä ulkomaille paennut A. F. Aladin. Pientä oikeistolaista monarkistiryhmää johti kreivi Pjotr Heiden. Mukana oli myös eri kansallisuuksien itsemääräämisoikeutta kannattavia edustajia Puolasta ja Ukrainasta sekä Baltian maista sekä myös tataareja. Nämä kansalliset ryhmät tukivat ensimmäisessä duumassa lähinnä kadetteja.


title: Venäjän keisarikunnan valtakunnanduuma

text: Ensimmäinen duuma teki kaksi merkittävää tekoa: Ensinnäkin se teki kadettipuolueen aloitteesta tsaarille adressin, jossa vaadittiin radikaaleja uudistuksia kuten kirkon ja hallitsijasuvun yksityismaiden luovutusta talonpoikien hyväksi eli vaati osittaista maareformia. Samalla se vaati armahdusta valtiollisista rikoksista sekä kuolemanrangaistuksen ja jopa valtakunnanneuvoston poistamista. Edelleen adressissa vaadittiin Venäjän kaikkien kansallisuuksien oikeutettujen tarpeiden tyydyttämistä. Tämä säikähdytti erityisesti puolalaisten edustajat, jotka olisivat vaatineen Puolan itsehallinnon palauttamista. Adressia vastaan äänestivät lopulta vain monarkistit ja sosialidemokraatit. Toiseksi alettiin käsitellä toden teolla agraarikysymystä. talonpoikain edustajat kävivät vuorotellen toistamassa kantansa, jonka mukaan maa kuuluu Jumalalle, ei tsaarille eikä tilanomistajalle, ja siksi talonpojalla on siihen yksinomainen oikeus. Kadettien veto tuli Moskovan yliopiston professorilta M. Herzensteinilta, joka eräänlaista perinnöllistä vuokratilajärjestelmää.


title: Venäjän keisarikunnan valtakunnanduuma

text: Valtakunnanneuvosto ei hyväksynyt minkäänlaisia pakkoluovutuksia, mutta lupasi valtion maapankin avulla talonpojille avustuksia heidän siirtyessään Siperiaan. Hallitusvalta ja kansanedustuslaitos joutuivat näin täysin vastakkaisille kannoille. Hallitus päätti hajottaa duuman, ja sen tsaari Nikolai II allekirjoitti sen ratkaisevan käskykirjeen 21. heinäkuuta 1906, mutta osa duuman kadetti- ja trudovikkiedustajista yritti jatkaa työtään Viipurin Hotelli Belvederessä. He julkistivat siellä niin sanotun Viipurin manifestin. Pikemmin kuin vaatimuslistaa tämä ilmensi kadettien epätoivoa tilanteessa, jossa he tajusivat, ettei valtaa vailla olevalla kansanedustuslaitoksella ole laillista valtaa, kun valtakunnanneuvosto, tavallaan ylähuone, voi kaataa kaiken, ja perustuslain mukaan viimeinen sana on kuitenkin yksinvaltiaalla tsaarilla.


title: Venäjän keisarikunnan valtakunnanduuma

text: Nikolai II hajotti duuman helmikuun vallankumouksen yhteydessä 11. maaliskuuta 1917. Joukko duuman edustajia perusti niin sanotun väliaikaisen komitean, joka vuorostaan asetti väliaikaisen hallituksen muutamaa päivää myöhemmin. Itse duumaa ei enää helmikuun vallankumouksen jälkeen kutsuttu kertaakaan virallisesti koolle ja väliaikainen hallitus käytti myös parlamentin valtaoikeuksia. Syy tähän oli ilmeisesti se, että väliaikaisen hallituksen keskustavasemmistolaiset puolueet eivät hyväksyneet muutettujen vaalilakien alaisuudessa vuonna 1912 valittua neljättä duumaa. Lisäksi väliaikaisen hallituksen vahva mies Pavel Miljukov ei mahdollisesti halunnut jakaa valtaa duuman puhemiehen Mihail Rodzjankon kanssa. Uudesta hallinnosta syrjäytetty Rodzjanko kutsui koolle useita duuman epävirallisia kokouksia, viimeisen niistä 2. syyskuuta 1917, mutta mitään lainsäädäntövaltaa niillä ei enää katsottu olevan. Väliaikainen hallitus julisti duuman virallisesti lakkautetuksi 20. lokakuuta 1917. Sen seuraajaksi perustettiin lyhytikäinen Venäjän tasavallan väliaikainen neuvosto eli ”esiparlamentti”, jota ei valittu vaaleilla. Vapailla vaaleilla marraskuussa 1917 valittu Venäjän perustuslakia säätävä kansalliskokous ehti puolestaan kokoontua vain yhteen istuntoon tammikuussa 1918 ennen kuin bolševikit hajottivat sen.


title: Maiju Hirvonen

text: Maiju Hirvonen (s. 25. joulukuuta 1990) on suomalainen jalkapalloilija, pelipaikaltaan keskuspuolustaja. Hän edustaa Naisten Liigan PK-35 Vantaata ja on pelannut pääsarjatasolla myös Ilveksessä ja NiceFutiksessa.


title: Maiju Hirvonen

text: Hirvonen on pelannut runsaasti otteluita myös Suomen tyttömaajoukkueissa. Palloliitto valitsi hänet lupaavimmaksi nuoreksi naispelaajaksi vuonna 2008. Hän nousi naisten maajoukkueen kokoonpanoon vuoden 2009 EM-kilpailuihin korvattuaan loukkaantuneen Heini Tiilikaisen vain päivä ennen turnauksen alkua.


title: Stockwell Day

text: Stockwell Burt Day, Jr. (s. 16. elokuuta 1950 Barrie, Ontario, Kanada) on kanadalainen poliitikko. Hän on istunut vuodesta 2000 Kanadan edustajainhuoneessa, jossa hän nykyisin edustaa konservatiivipuoluetta. Ennen konservatiivipuolueen perustamista vuonna 2003 Day oli edustanut Canadian Alliance -puoluetta, jonka johdossakin hän toimi vuosina 2000–2002. Vuosina 2000–2001 hän oli edustajainhuoneen oppositiojohtaja.


title: Stockwell Day

text: Vuosina 1986–2000 Day istui progressiivisena konservatiivina Albertan lainsäädäntökokouksen jäsenenä. Hän eteni merkittävästi osavaltion politiikassa ja toimi muun muassa osavaltion talousministerinä. Liittovaltion tasolla Day on toiminut yleisen turvallisuuden (2006–2008) ja kansainvälisen kaupan ministerinä (2008–). Hän sai vuonna 2001 Canadian Newsmaker of the Year -palkinnon.


title: Stockwell Day

text: Day on harras evankelinen kristitty. Hän ei kampanjoi sunnuntaisin. Hän on väittänyt, että tieteellistä todistusaineistoa on paitsi noin 6 000 vuoden ikäisestä Maasta, myös siitä, että ihmiset ja dinosaurukset elivät yhtäaikaisesti. Hän on aiemmin toiminut avustavana pastorina. Hän on Rotary-klubin jäsen. Hänellä on vaimonsa Valorien kanssa kolme poikaa.


title: Stockwell Day

text: Day on saanut osakseen syytöksiä antisemitismistä.


Woodstock – 3 päivää rauhaa, rakkautta, musiikkia on Woodstock-rockfestivaalista kertova dokumenttielokuva, jonka ohjasi Michael Wadleigh ja tuotti Bob Maurice. Martin Scorsese toimi apulaisohjaajana ja leikkasi elokuvan.


title: Woodstock – 3 päivää rauhaa, rakkautta, musiikkia

text: Vuonna 1970 ensi-iltansa saanut elokuva sai parhaan dokumentin Oscar-palkinnon. Vuonna 1994 elokuvasta julkaistu pidempi versio "Woodstock: The Director's Cut" sisältää musiikkitaltiointeja, jotka olivat jääneet pois dokumentin alkuperäisestä versiosta.


text: "Woodstock" valittiin vuonna 1996 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Woodstockin" vuonna 2004 yhdeksi kaikkien aikojen tuhannesta parhaasta elokuvasta maailmassa.


text: Festivaalin 40-vuotisjuhlan kunniaksi Warner Bros. julkaisi laajennetun version elokuvasta DVD:llä ja Blu-raylla, joissa on kaksi tuntia ylimääräistä materiaalia. Uutuutena mukana ovat ennennäkemättömät taltioinnit Johnny Winterin, CCR:n ja Mountainin esityksistä.


title: Perhelehti

text: Perhelehti tarkoittaa koko perheelle suunnattua lehtijulkaisua. Suomessa tällaisia aikakauslehtiä ovat esimerkiksi Seura sekä Valitut Palat. Muita perhelehtiä ovat muun muassa Yhdysvalloissa ilmestyvä People ja ranskalainen Paris Match.


title: Ulukhaktok/Holmanin lentoasema

text: Ulukhaktok/Holmanin lentoasema () on lentoasema Kanadan Luoteisterritorioissa 3,7 km pohjoiseen Ulukhaktokin pikkukylästä. Kenttää ylläpitää Luoteisterritorioiden hallinto. Lentoonlähtöjä ja -laskuja oli vuonna 2008 yhteensä 923.


title: Ulukhaktok/Holmanin lentoasema

text: Lentoaseman rakennustyöt aloitettiin vuonna 1976, jolloin Cambridge Bayn 'Fred H. Ross & Associates' (nykyisin Kitnuna Corporation) raivasi kiitotien, rakensi Okpilikinjoen ylittävän sillan ja Ulukhatoktokin kylään johtavan tien. Lentoasema avattiin virallisesti kesällä 1978, epävirallisesti kentälle oli rakentamisen aikana laskeutunut useampia koneita.


title: Élysée-sopimus

text: Élysée-sopimus (, ) on Ranskan ja Saksan välinen ystävyyssopimus, jonka allekirjoittivat presidentti Charles de Gaulle ja liittokansleri Konrad Adenauer 22. tammikuuta 1963 Élysée-palatsissa. Sopimus astui voimaan 2. heinäkuuta 1963.


title: Élysée-sopimus

text: Sopimus määrittelee Ranskan ja Saksan välisen yhteistyön puitteet ulko-, puolustus-, koulutus- ja nuorisopolitiikassa. Sopimus velvoittaa maiden hallitukset sekä hallitusten johtajat tapaamaan säännöllisesti. Sopimuksen nähdään olevan sovinto kahden perivihollisen välillä. Sopimuksen allekirjoittajille oli tärkeää, että sopimus ei ole vain valtion johtajien välinen sopimus vaan että se lähentää sopijamaiden kansalaisia toisiinsa. Tämän johdosta perustettiin "Ranskalais-saksalainen nuorisotoimisto" (, ) edistämään kansainvälistä vaihtoa ja monet Ranskan ja Saksan kaupungit, koulut ja alueet ovat solmineet ystävyyssopimuksen.


title: The Theosophist

text: The Theosophist on teosofinen aikakauslehti, jota julkaisee Kansainvälisen Teosofisen Seuran Intian osasto. Sen perusti vuonna 1879 Helena Blavatsky. Artikkelit käsittelevät itämaista filosofiaa, taidetta, kirjallisuutta ja okkultismia. Nykyinen päätoimittaja on Radha Burnier. Lehdessä on keskustelua liittyen muun muassa jooga- ja satirituaaleihin.


title: Eurekan lentoasema

text: Eurekan lentoasema () on lentoasema Kanadan Nunavutin territoriossa Eurekan kylässä. Kenttää ylläpitää Environment Canada. Lentoonlähtöjä ja -laskuja oli vuonna 2008 yhteensä 1 768.


title: The Terror

text: The Terror on horror punk -yhtye Scarecrow’n toinen studioalbumi. Se julkaistiin vuonna 2009 levymerkillä Deadclub Records.


title: The Terror

text: Kappaleista ”Morgue Wedding” ja ”Zombies” kuvattiin musiikkivideot.


title: The Terror

text: Kaikki kappaleet kirjoittanut Jack13, ellei toisin mainittu.


title: Ristiselkä

text: Ristiselkä voi tarkoittaa:


title: Murtolaasti

text: Murtolaasti (paisuntalaasti tai nk. "etanadynamiitti") on kallion louhintaan ja betonirakenteiden purkuun tarkoitettu kemiallinen paisunta-aine. Murtolaastien teho perustuu kemialliseen reaktioon, jossa massa paisuu hitaasti - mutta erittäin voimallisesti. Massan sisäinen paine saattaa nousta jopa yli 130 megapascalin (MPa) (tai 1300 bar tai noin 19000 psi). Tämä vastaa noin 7 miljoonan kilon voimaa neliömetriä kohden.


title: Murtolaasti

text: Murtolaasti on jauhemainen tuote, joka sekoitetaan tarkassa suhteessa puhtaan veden kanssa. Paksuhko seos kaadetaan ripeästi valmistajan käyttökohdetta varten laatiman ohjeen mukaisesti porattuihin reikiin. Seuraavien tuntien - tai viimeistään muutaman vuorokauden - aikana massan turpoaminen kehittää sisäisen paineen, joka murtaa kohteen.


title: Murtolaasti

text:
Murtolaastilla on räjähteillä tapahtuvaan louhintaan verrattuna useita etuja: Koska murtolaastin teho perustuu hitaaseen – yli tunnin – kestävään kemialliseen reaktioon, ei murtotapahtuma tuota perinteisen räjähdyksen mukanaan tuomia tärinä-, ääni-, shokkiaalto-, palokaasu- tai pölyongelmia. Murrettavaa kohdetta ei myöskään ole tarvetta peittää, koska lentävien sirpaleiden vaaraa ei ole. (Laajenevaa massaa ei kuitenkaan saa katsella, massan nk. paineräjähdysvaaran vuoksi.) Edellä mainittujen ominaisuuksien vuoksi murtolaastia voidaan käyttää niissäkin kohteissa, joissa alueen tyhjentäminen ihmisten ja/tai läheisten rakennusten suojaamiseksi olisi räjähdelouhinnassa välttämätöntä.
Perinteiseen louhintaan verrattuna murtolaastilouhinta on kuitenkin varsin hidasta ja jo senkin vuoksi kallista.
Murtolaastin käyttö Suomessa ei edellytä viranomaislupaa.


title: Tie Kairoon

text: Tie Kairoon ("Five Graves to Cairo") on Billy Wilderin ohjaama yhdysvaltalainen vakoilujännäri vuodelta 1943. Toisen maailmansodan aikaiseen aavikkohotelliin sijoittuvassa elokuvassa sotamarsalkka Erwin Rommelilta yritetään urkkia salaisia tietoja.


title: Tie Kairoon

text: Charles Brackettin käsikirjoitus perustui Lajos Birón näytelmään. Elokuva oli kolmen Oscarin ehdokkaana (lavastus, kuvaus ja leikkaus).


title: Irmeli, seitsentoistavuotias

text: Irmeli, seitsentoistavuotias on Ville Salmisen ohjaama elokuva vuodelta 1948. Se on kertomus nuoresta tytöstä, joka palvoo kuolleen säveltäjäisänsä muistoa, mutta kiinnostuu sittenkin äitinsä uudesta sulhasesta.


title: Irmeli, seitsentoistavuotias

text: Tuottaja T. J. Särkkä oli löytänyt "Laulavan sydämen" Eila Peitsalon lehti-ilmoituksella, ja roolisuoritus oli hänen mielestään niin hieno, että hän halusi Peitsalon uuteen elokuvaan. Hän kirjoitti pääosan mittatilauksena Peitsalolle, joka kuvausten aikaan oli juuri 17-vuotias.


title: Irmeli, seitsentoistavuotias

text: Elokuvatarkastamon yksi jäsen olisi halunnut leikata pätkän rakastelukohtauksesta, mutta kaksi muuta oli toista mieltä. Silloiseksi ikärajaksi tuli kuitenkin 14 vuotta, jota ei ollut aiemmin käytetty.


title: Irmeli, seitsentoistavuotias

text: Elokuvan yleisömenestys oli keskitasoa heikompi, eikä kriitikoidenkaan asenne ollut kovin myönteinen. Syytä ei kuitenkaan langetettu ohjaaja Ville Salmisen niskaan vaan tuottajan, jonka vastuuntuntoa arvioissa perättiin: "Miltei perätysten kaksi filmiä Ville Salmiselta riittää hänen puolustuksekseen, mutta ei todista tuottajan taiteellista vastuuntuntoa" (U. G. Seppänen, Vapaa Sana). Greta Brotherus (Nya Pressen) toteaa: "Käsikirjoitus on avuton, ohjaus kömpelöä, joskin näyttelijät näistä puutteista huolimatta onnistuvat välillä saamaan repliikit kuulostamaan luontevilta."


title: Irmeli, seitsentoistavuotias

text: Olavi Veistäjä (Aamulehti) löysi myönteistäkin: "Mutta kaikesta huolimatta filmillä on melkoisia ansioista nimenomaan sivistyneistökuvauksena."


title: Teemu Riihijärvi

text: Teemu Riihijärvi (s. 1. maaliskuuta 1977 Espoo) on suomalainen pelaajauransa lopettanut jääkiekkoilija. Hän pelasi hyökkääjänä SM-liigassa vuosina 1993–2006 Kiekko-Espoossa, Rauman Lukossa, Espoon Bluesissa, Pelicansissa ja SaiPassa. Lisäksi hän pelasi 4 ottelua Järvenpään Haukkojen 1-divisioonajoukkueessa kaudella 1995–1996 sekä kaksi kautta Ruotsin Södertäljessä 2003–2005. San Jose Sharks varasi hänet NHL:n varaustilaisuudessa 1. kierroksella vuonna 1995 numerolla 12, mutta Riihijärveä ei kuitenkaan nähty Amerikan puolella pelaamassa.


title: Teemu Riihijärvi

text: Riihijärvi edusti Suomea 8 A-maaottelussa, nuorten arvokisoissa hän saavutti 18-vuotiaiden EM-kultaa 1995.


title: Teemu Riihijärvi

text: Isokokoinen, puolustusvoittoista hyökkäyspeliä pelannut Riihijärvi kärsi lukuisista loukkaantumisista ja joutui vammojen takia lopettamaan uransa jo 29-vuotiaana.


title: Kaariteltta

text: Kaariteltta eli tunneliteltta on teltta, jossa telttakangasta kannattelevat teltan poikkisuunnassa rinnakkain olevat kaaret, kun kupoliteltassa kaaret ovat ristikkäin kohtisuorassa muodostaen korkean kupolin ja harjatelttaa puolestaan kannattavat päädyissä olevat pystysuorat salot. Monet vaellusteltat ovat muodoltaan kaaritelttoja.


title: Kaariteltta

text: Suuria kaaritelttoja käytetään varastointitarkoituksiin tai sotilaallisiin tarkoituksiin. Joistakin esimerkiksi lääkintään sotatoimissa tai siviilikriisinhallinnassa käytetyistä kaariteltan tyyppisistä teltoista puuttuvat metalliset kaaret. Näiden tukirakenteen muodostavat ilmalla täytettävät kumiset tai muoviset kaarimaiset ontelot.


title: Kaariteltta

text: Tunneliteltta on suosittu vaellusteltta, jonka pystyttäminen on kohtuullisen helppoa ja joka tarjoaa hyvät tilat suhteessa painoon. Jotta teltta pysyisi pystyssä, riittää, että teltan tunnelin molemmat päät on kiinnitetty maahan. Usein on kuitenkin syytä vahvistaa telttaa naruilla ja kiiloilla, ja etenkin tuulisissa olosuhteissa tämä on välttämätöntä. Jos tunneliteltta pystytetään tuulen suuntaisesti, sen tuulenkestävyys on yleensä hyvä. Sivutuulessa kaaret joustavat ja teltan tuulenkesto on sivunarujen varassa.


title: Kaariteltta

text: Useimmat tunneliteltat on suunniteltu siten, että ainakin teltan toiseen päähän tulee eteinen, jota voidaan käyttää varusteiden säilyttämiseen, ruoanlaittoon ja pukeutumistilana huonolla säällä. Lisäämällä yksi kaari perustelttaan voidaan eteistä jatkaa pidemmäksi, jolloin sen käytettävyys monipuolistuu kohtuullisen pienellä painonlisäyksellä.


title: Kaariteltta

text: Useimmissa tunneliteltoissa on molemmissa päädyissä aukot ylhäällä ilmanvaihtoa varten, minkä lisäksi teltan helma saattaa olla suunniteltu nostettavaksi.


title: Kaariteltta

text: Talvella kannattaa tunneliteltassa kaivaa kuoppa sisäteltan eteen, sillä tämä lisää oleskelumukavuutta huomattavasti.


title: Taivaanvalot

text: Taivaanvalot on Pehr Henrik Nordgrenin säveltämä, Päivänpäästö-myyttiä tulkitseva musiikkiteos. Helmikuussa 1985 Kaustisen kamarimusiikkijuhlilla kantaesitetty teos ilmestyi levytyksenä vuonna 2009. Poikkeukselliseen esityskokoonpanoon kuuluu kamariorkesteri, lapsi- ja sekakuoro, kaksi laulusolistia sekä useita kansansoittimia.


title: Cambridge Bay

text: Cambridge Bay (inuinnaqtuniksi "Iqaluktuuttiaq", ) on pikkukylä Kanadassa, Nunavutin territoriossa. Kylä sijaitsee Victoriansaaren etelärannalla, Kitikmeotin alueella. Kylän väkiluku oli vuoden 2006 väestönlaskennassa 1 477. Kylä on nimetty brittiläisen Cambridgen herttua Adolfin mukaan. Kylä sijaitsee tiettömällä alueella, ja ainoat liikenneyhteydet ovat vuosittaisen meriproomuyhteyden lisäksi lentokoneet. Kylän läheisyydessä sijaitsee Cambridge Bayn lentoasema.


title: Cambridge Bay

text: 1920-luvun alkupuolella Kanadan ratsupoliisilla ja Hudson's Bay Companyllä oli tukikohdat nykyisen kylän alueella. Toisen maailmansodan jälkeen alueelle rakennettiin Loran-torni. Vuonna 1955 Kanadan arktisille saarille rakennettiin tutkaverkosto havaitsemaan mahdollisia ilmahyökkäyksiä Pohjois-Amerikkaa vastaan, suurin osa tutka-asemista purettiin myöhemmin, mutta Cambridge Bayn asema on edelleen toiminnassa. Kanadan puolustusvoimien tukikohdan johdosta alueelle virtasi ympäröivältä alueelta paikallisia, vuonna 1984 Cambridge Bay virallistettiin pikkukyläksi.


title: Cambridge Bay

text: Cambridge Bayn edustalla on osittain uponnut Roald Amundsenin luoteisväylän kartoittamiseen käyttämän Maud-laivan hylky.


title: SV Blau-Weiss Berlin

text: SV Blau-Weiss Berlin on jalkapalloseura Mariendorfin kaupunginosasta Berliinistä. Seura on perustettu varsinaisesti 27. heinäkuuta 1927 Berliner FC Vorwärts 1890 sekä Berliner Thor- und Fussball Club Union 1892 fuusioituessa. Seuralla on yksi Saksan mestaruus vuodelta 1905. Nykyään seura pelaa Bezirksliga Berlin -sarjassa, joka on Berliinin sisäinen sarja.


title: Catarina Ryöppy

text: Anna Catarina Helena Ryöppy (s. 23. elokuuta 1939 Helsinki) on suomalainen kuvataiteilija. Ryöppy on kuvanveistäjä, valokuvataiteilija ja tilataiteilija. Hänen debyyttinsä taiteilijana oli Salon des Jeunesissä Lausannessa Sveitsissä vuonna 1960. Helsingissä hän osallistui Nuorten näyttelyyn samoin 1960.


title: Catarina Ryöppy

text: Ryöppy opiskeli Sveitsissä Lausannessa École des Beaux-Artsissa 1957–1961. Ryöppy on opettanut Taideteollisessa korkeakoulussa piirustusta ja maalausta 1981–1983 ja opettanut Helsingin Taiteilijaseuran kursseilla vuodesta 1979.


title: Catarina Ryöppy

text: Ryöpyn teemat ovat kansainvälisiä, minkä taustalla on paitsi opiskelu Sveitsissä, myös Venäjän Amerikassa eli nykyisessä Alaskassa 1860–1864 kuvernöörinä toiminut isoisoisä Hampus Furuhjelm. Ryöpyn ensimmäisen Alaskan-matkan (2001) jälkeen Alaska on ollut mukana hänen valokuvissaan, videoissaan ja tilateoksissaan. Hän pohtii usein lapsen näkökulmasta taiteen kautta taloudellisia ja poliittisia lainalaisuuksia.


title: Catarina Ryöppy

text: Ryöpylle annettiin Kuvataiteen valtionpalkinto vuonna 2010. Vuonna 2011 hän sai Pro Finlandia -mitalin.


title: Freiburger FC

text: Freiburger Fußball-Club e.V. eli Freiburger FC on jalkapalloseura Freiburgin kaupungista Lounais-Saksasta. Seuralla on yksi Saksan mestaruus vuodelta 1907.


title: Etelä-Hervannan koulu

text: Etelä-Hervannan koulu on Tampereella Hervannan kaupunginosassa sijaitseva peruskoulu. Etelä-Hervannan koulu on 1-9 luokat käsittävä yhtenäiskoulu. 1.8.2006 kouluun yhdistettiin Kisapuiston koulu, jossa toimii 1.-3. luokkien c-luokat.


title: Etelä-Hervannan koulu

text: Koululla on intialainen kummikoulu Gujaratissa.


title: Guillermo Martínez

text: Guillermo Martínez (s. 28. kesäkuuta 1981) on kuubalainen keihäänheittäjä.


title: Guillermo Martínez

text: Martínez sijoittui kymmenenneksi Helsingin MM-kilpailuissa 2005. Hän voitti Keski-Amerikan ja Karibianmeren maiden kisoissa Cartagenassa 2006 kultaa tuloksella 84,91. Hän voitti myös Pan-Amerikan kisojen keihäskilpailun Rio de Janeirossa 2007 tuloksella 77,66. Osakan MM-kilpailuissa 2007 hän oli yhdeksäs heitettyään 82,03. Keski-Amerikan ja Karibianmeren maiden yleisurheilumestaruuskilpailuissa Havannassa 2009 hän voitti kultaa tuloksella 82,16. Berliinin MM-kilpailuissa 2009 hän oli toinen tuloksella 86,41. Hän voitti Ibero-Amerikan mestaruuden 2010 tuloksella 81,71 sekä Keski-Amerikan ja Karibian mestaruuden Mayagüezissä 2011 tuloksella 81,55. Daegun MM-kilpailuissa 2011 hän oli kolmas tuloksella 84,30 m. Saman vuoden Pan-Amerikan kisoissa Guadalajarassa hän voitti kultaa ennätyksellään 87,20. Lontoon olympialaisissa 2012 hän karsiutui loppukilpailusta.


title: Kristina Rotkirch

text: Ellen Kristina Rotkirch (o.s. Witting; s. 7. helmikuuta 1939 Helsinki) on suomalainen toimittaja, joka on palkittu tiedonjulkistamispalkinnolla.


title: Kristina Rotkirch

text: Rotkirch sai yhdessä Kettil Bruunin ja Ove Knektin kanssa tiedonjulkistamispalkinnon 1972 "Hufvudstadsbladetia" käsittelevästä kirjasta. Perusteluna lausuttiin muun muassa, että teos on ”merkittävä panos keskusteluun tiedotusvälineiden asemasta yhteiskunnassa. Kirjoittajat analysoivat osuvasti sitä valtarakennetta ja niitä arvostuksia, jotka ohjaavat useimpien suomenruotsalaisten näkemysten kannalta ratkaisevan tärkeää mielipiteenmuodostusta”.


title: Kristina Rotkirch

text: Rotkirch on perehtynyt venäläiseen nykykirjallisuuteen. Teoksessaan "Contemporary Russian Fiction" hän haastattelee 11:tä venäläistä kirjailijaa.


title: Kristina Rotkirch

text: Tutkija Anna Rotkirch on Kristina Rotkirchin tytär.


title: Aleksandr Laveikin

text: Aleksandr Ivanovitš Laveikin (, s. 21. huhtikuuta 1951 Moskova) on entinen neuvostoliittolainen kosmonautti.


title: Aleksandr Laveikin

text: Laveikin valittiin kosmonautiksi 11. joulukuuta 1978. Hän lensi Sojuz TM-2 -avaruusaluksella viettäen avaruudessa 174 vuorokautta, 3 tuntia sekä 25 minuuttia. Hän siirtyi eläkkeelle 28. maaliskuuta 1994.


title: Aleksandr Laveikin

text: Laveikin on naimisissa ja heillä on yksi lapsi.


title: Power of the Dollar

text: Power of the Dollar on rap -artisti 50 Centin epävirallinen julkaisematon studioalbumi. Albumin piti ilmestyä jo 12. syyskuuta 2000. Myöhemmin albumi julkaistiin lyhyenä EP:nä.


title: Power of the Dollar

text:
50 Centin ollessa menossa albumin singlejen musiikkivideoiden kuvauksiin. Häntä ammuttiin ja hän joutui sairaalaan. Näin ollen Columbia Records hylkäsi 50 Centin. Albumin kappaleella "Ghetto Qu'ran (Forgive Me)" pohditaan ampumisen syytä.1. "Thug Love" (feat. Destiny's Child) (Jackson/Koerulf/Schwartz/Smith) (tuottanut Rashad Smith, Joshua Michael Schwartz & Brian Koerulf) – 3:13
2. "I'm a Hustler" (Elliot/Jackson/Jacobs/Moore/Philips/Spivey/Styles) (tuottanut DJ Scratch) – 3:46
3. "Da Heatwave" (feat. Noreaga) (tuottanut Erick Sermon) – 3:56
4. "Your Life's on the Line" (Dudley/Jackson) (tuottanut Terence Dudley) – 3:44
5. "How to Rob" (feat. The Madd Rapper) (Angelettie/Barnes/Casey/Jackson/Olivier) (produced by Trackmasters) – 4:24


title: Max Manus

text: Maximo Guillermo Manus (9. joulukuuta 1914 Bergen – 20. syyskuuta 1996 Bærum) oli norjalainen vastarintaliikkeen taistelija toisen maailmansodan aikana. Manus sai nimekseen Maximo Guillermo Manus, mutta hänet tunnettiin paremmin nimellä Max Manus. Espanjankielisissä maissa viettämiensä vuosien aikana hänen isänsä Johan Magnussen oli muuttanut nimensä Juan Manusiksi.


title: Max Manus

text: Manus osallistui vapaaehtoisena Sallan rintamalla Suomen talvisotaan. Saksalaisten miehitettyä Norjan hän palasi kotimaahansa ja liittyi vastarintaliikkeeseen. Hän joutui Gestapon yllättämäksi, mutta hyppäsi pimennysverhon läpi ulos ja päätyi sairaalaan. Hän pakeni Ruotsiin ja Englantiin opiskelemaan laskuvarjohyppyä, piileskelyä ja sabotointia. Palattuaan takaisin Norjaan Manus alkoi sabotoida saksalaisten joukkoja. Hänen tärkeimpänä tuhotyönään pidetään suuren miehistönkuljetusalus "Donaun" upottamista.


title: Max Manus

text: Manus oli saksalaisten etsintäkuulutuslistojen kärjessä, mutta kulki silti rauhassa Oslon kaduilla luottaen siihen, etteivät maanmiehet ilmianna häntä. Hänestä tuli kansallissankari, jonka sanottiin aiheuttaneen saksalaisille enemmän tappioita kuin yhdenkään varsinaisen sotilasoperaation.


title: Max Manus

text: Sodan jälkeen Manus huolehti muiden vastarintaliikkeessä kunnostautuneiden kanssa kuningasperheen turvallisuudesta. Myöhemmin Manus perusti konttoritarvikkeiden maahantuontiyrityksen ja palkkasi työntekijöiksi myös saksalaisten puolella toimineita rintamamiehiä, sillä hän halusi katsoa tulevaisuuteen ja unohtaa menneet.


title: Max Manus

text:
Max Manusista tehtiin Norjassa dokumenttielokuva vuonna 1996. Sen ohjasi Bjørn Benkow. Vuonna 2008 hänestä tehtiin elokuva, joka rikkoi Norjassa kaikki katsojaennätykset. Elokuvan ohjasi Joachim Rønning.
Norwegian Air Shuttle on maalauttanut Manusin kuvan yhden Boeing 737-800 -koneensa pyrstöön.


title: Musa Manarov

text: Musa Manarov (; s. 22. maaliskuuta 1951 Baku, Azerbaidžanin sosialistinen neuvostotasavalta) on neuvostoliittolainen ja venäläinen kosmonautti. Hän valmistui insinööriksi Moskovan ilmailuinstituutista vuonna 1974. Hän yleni Neuvostoliiton ilmavoimissa everstiksi. Hänet valittiin kosmonautiksi 1. joulukuuta 1978. Hän lensi Sojuz TM-4 -aluksella 21. joulukuuta 1987 – 21. joulukuuta 1988. Hän lensi myös Sojuz TM-11 -aluksella 2. joulukuuta 1990 – 16. toukokuuta 1991. Kaikkiaan hän viettänyt 541 vuorokautta avaruudessa. Hän on naimisissa ja perheessä on kaksi lasta.


title: Kaneliorneero

text: Kaneliorneero ("Cranioleuca pallida") eli aiemmalta nimeltään valko-otsaorneero on Etelä-Amerikassa elävä orneeroihin kuuluva varpuslintu.


title: Kaneliorneero

text: Kooltaan Kaneliorneero on noin 14 cm. Selästään ja vatsastaan laji on oliivinruskea. Päälaki siivet ja pitkä pyrstö ovat väriltään ruosteenruskeat. Naama on muuta ruumista vaaleampi.. Ulkonäöltään kaneliorneero muistuttaa oliiviselkäorneeroa ("Cranioleuca obsoleta"), jonka päälaki on tumman ruskea ja vain siipein kupeet ovat ruosteenruskeat.


title: Kaneliorneero

text: Kaneliorneeroa tavataan vain Kaakkois-Brasiliassa. Lajin elinympäristöä ovat Vuoristometsien latvuskerrokset ja reunamaat. Lajin elinympäristöt sijaitsevat yleensä 700–2 150 metrin korkeudella meren pinnasta. Kaneliorneeron pesä on pallomainen ja rakennetaan tikuista, juurista ja kuivista lehdistä. Pesä sijaitsee yleensä puussa, mutta laji voi rakentaa pesänsä myös taloihin.


title: Electric Eye (kappale)

text: Electric Eye on brittiläisen heavy metal-yhtye Judas Priestin kappale albumilta "Screaming for Vengeance". Se on yleisesti soitettu konserteissa ensimmäisenä kappaleena, ja se onkin yhtyeen tunnetuimpia kappaleita. Kappaleen soolon soittaa Glenn Tipton.


title: Electric Eye (kappale)

text: Kappale kertoo vakoilusatelliitista. Se onkin saanut paljon vaikutteita George Orwellin kirjasta Vuonna 1984.


title: Electric Eye (kappale)

text: Screaming for Vengeancen kappale "The Hellion" lasketaan levyllä omaksi kappaleekseen, mutta yleisesti se lasketaan kuuluvan introksi "Electric Eyelle".


title: Electric Eye (kappale)

text: Kappale on mukana videopeleissä "", "" Hellionin kanssa, "" ja se on ladattavissa peliin "Rock Band". Kappale on myös mukana elokuvassa "".


title: Electric Eye (kappale)

text: Muun muassa Helloween ja Benediction ovat coveroineet kappaleen.


title: Ursula (pyhimys)

text: Ursula eli Pyhä Ursula on katolinen pyhimys.


title: Ursula (pyhimys)

text: Kirkollisen perimätiedon mukaan Ursula olisi elänyt Englannissa Rooman valtakunnan hajoamisen aikoihin. Hänestä ei kuitenkaan ole mitään historiallisesti luotettavaa tietoa, ja useiden tutkijoiden mukaan hän voi olla kuvitteellinen henkilö, alkujaan karhujumalatar, Kreikan Artemiin eurooppalainen vastine. Ursula-nimikin tarkoittaa latinaksi pientä naaraskarhua. Kristillinen kirkko otti suositun Ursulan kirkon huomaan, ja hänestä tehtiin Pyhä Ursula. Pyhän Ursulan tunnus on nuoli.


title: Ursula (pyhimys)

text: Ursulalta on anottu apua ruttoa vastaan.


title: Ursula (pyhimys)

text: Ursula oli suosittu pyhimys jo keskiajalla, jolloin hänen kunnioituksensa levisi Kölnistä ympäri Eurooppaa. Pyhimystarinan Ursula oli kristityn englantilaisen kuninkaan tytär, jonka pakanakuningas halusi vaimokseen. Hunnit surmasivat hänet ja hänen seuralaisensa Kölnissä, jonne hänet on legendan mukaan haudattu 11 000 surmatun neitsyen kanssa. Tämän legendan on kuitenkin epäilty johtuvan väärinkäsityksestä: lyhenne XI M V olisi tarkoittanut ""undecim martyres virgines"" (yksitoista marttyyrineitsyttä), mutta sen olisi myöhemmin luultu tarkoittavan ""undecim millia virginum"" (yksitoista tuhatta neitsyttä).


title: Ursula (pyhimys)

text: Legendan Ursulan elinaika on ajoitettu hänen muistolleen nimetyssä Kölnin Pyhän Ursulan kirkossa olevan kivipaaden perustella varhaisimmillaan 300-luvulle.


title: Ursula (pyhimys)

text: Katolisessa kirkossa Ursulan muistopäivä on vanhastaan ollut 21. lokakuuta, mutta vuonna 1969 päivä kuitenkin poistettiin pyhimyskalenterista, koska hänestä ei ollut luotettavaa historiallista tietoa. Suomessa sama päivä on kuitenkin edelleen Ursulan nimipäivä. Keskiajalla Turun tuomiokirkossa oli Pyhälle Ursulalle omistettu alttari ja Turussa toimi Pyhän Ursulan kilta.


title: Ursula (pyhimys)

text: Neitsytsaarten alkuperäinen nimi oli "Santa Ursula y las Once Mil Vírgenes" eli "Pyhä Ursula ja yksitoistatuhatta neitsyttä". Sittemmin nimi on lyhentynyt Neitsytsaariksi. Kouvolassa on katolinen Pyhän Ursulan kirkko. Pyhän Ursulan mukaan on nimetty myös Angela de Medicin 1535 perustama nunnakunta Ursuliinien sääntökunta.


title: We Are Motörhead

text: We Are Motörhead on Motörhead-yhtyeen 15. studioalbumi. Levyllä on Motörheadin versio brittiläisen punk-yhtye Sex Pistolsin tunnetusta kappaleesta "God Save the Queen".


title: We Are Motörhead

text: Levyn avaa nopea speed metal-kappale "See Me Burning". Muita nopeita kappaleita on "Wake the Dead". Kappaleet "Stagefright/Crash and Burn" ja "(Wearing Your) Heart on Your Sleeve" edustavat raskaampaa antia, ja Motörheadille tyypillisempiä ja rokkaavampia kappaleita ovat mm. "God Save the Queen", "Stay Out of Jail", "Out to Lunch" ja nimikappale. "Slow Dance" taas on keskitempoinen heavy metal-kappale, "One More Fucking Time":n ollessa hidas balladi.


title: Dick Giordano

text: Dick Giordano (20. heinäkuuta 1932 New York, Yhdysvallat – 27. maaliskuuta 2010 Daytona Beach, Florida, Yhdysvallat) oli yhdysvaltalainen sarjakuvapiirtäjä ja toimittaja, joka tunnetaan työstään DC Comics -yhtiössä.


title: Dick Giordano

text: Dick Giordano syntyi Manhattanilla Bellevuen sairaalassa. Hänen perheensä sukujuuret olivat Italiasta. Dickin isä ajoi taksia ja hänen palkkansa riitti juuri ja juuri elämiseen. Hänellä todettiin jo varhain astma ja siitä seuraavat lääke- ja lääkärikulut yhdistettyinä pieniin tuloihin saivat hänen vanhempansa rajoittamaan perheen lapsiluvun yhteen.


title: Dick Giordano

text: Giordano aloitti vuonna 1946, 14 vuoden ikäisenä, "School of Industrial Art"issa ja aloitti sarjakuvakirjan uraansa vuonna 1951. Charlton Comicsissa hän aloitti vuonna vuonna 1952, se päättyi vuonna 1968 kun hän siirtyi toimituksellisiin tehtäviin DC Comicsissa. Giordano lähti yrityksestä vuonna 1971 ja perusti taiteilija Neal Adamsin kanssa Continuity Associates nimisen yrityksen.


title: Dick Giordano

text: Hän palasi DC Comicsille vuonna 1980 ja yleni ensin varatoimitujohtajaksi ja myöhemmin toimitusjohtjaksi asti. Toimitusjohtajana Giordano pyrki palkitsemaan kirjailijat ja taiteilijat tasapuolisesti ja oli ensimmäinen sarjakuvataloista joilla oli tällainen henkilöstöpolitiikka. Giordano lähti pois DC Comicsista kesäkuussa 1993. Vähän sen jälkeen hänen vaimollaan Mariella todettiin mahasyöpä, johon hän menehtyi muutamassa kuukaudessa.


title: Dick Giordano

text: Hän voitti parhaalle sarjakuvan toimittajalle myönnettävän Alley-palkinnon vuonna 1969. Sen lisäksi hän myös piirsi itse sarjakuvia, mutta ansaitsi enemmän arvostusta tussaajana, mistä hänelle myönnettiin Shazam-palkinto vuosina 1970, 1971, 1973 ja 1974. Hänen tunnetuimpia töitään ovat Neal Adamsin piirtämät ja Giordanon tussaamat tarinat, joiden hahmoina toimivat perinteiset DC:n hahmot, kuten Batman tai Vihreä Lyhty.


title: Dick Giordano

text: Dick Giordano kuoli 27. maaliskuuta vuonna 2010 leukemian hoidon komplikaatioihin Daytona Beachissä sijaitsevassa Memorial Medical Centerissä.


title: Len Wein

text: Len Wein (12. kesäkuuta 1948 New York – 10. syyskuuta 2017) oli yhdysvaltalainen sarjakuvakäsikirjoittaja ja -toimittaja, joka tunnetaan parhaiten siitä, että hän oli mukana luomassa muun muassa DC Comicsin Rämeen olento -hahmoa ja Marvelin Wolverinea. Hän osallistui toimittajana myös Alan Mooren ja Dave Gibbonsin "Vartijat"-sarjakuvaromaanin tekoon 1980-luvulla.


title: The Unforgiven II

text: The Unforgiven II on Metallicalta vuonna 1998 ilmestynyt kappale Metallican albumilta "ReLoad".


title: The Unforgiven II

text: Metallicalla on myös muita "Unforgiven"-nimisiä kappaleita. Vuonna 1991 ilmestyi alkuperäinen versio nimellä "The Unforgiven" albumilla Metallica. Syyskuussa 2008 julkaistulla "Death Magnetic" -albumilla on kappale "The Unforgiven III".


title: Antony Bentley

text: Antony Bentley (s. 1981) on suomalainen musiikki- ja medialan ammattilainen. Elokuva- ja TV-tuotantojen saralla hän on toiminut mm. tuottajana, ohjaajana sekä leikkaajana. Bentley on ohjannut lyhytelokuvia sekä tunnettujen suomalaisten muusikoiden musiikkivideoita. Musiikin saralla hänet tunnetaan parhaiten Husky Rescuen kitaristina. Hän myös tehnyt äänirooleja piirroselokuvien suomenkielisissä versioissa.


title: Yukifumi Murakami

text: Yukifumi Murakami (s. 23. joulukuuta 1979) on japanilainen keihäänheittäjä.


title: Yukifumi Murakami

text: Murakami sijoittui toiseksi alle 20-vuotiaiden Aasian-mestaruuskilpailuissa Bangkokissa 1997. Saman ikäluokan MM-kilpailuissa Annecyssa 1998 hän sai pronssia tuloksella 70,72. Busanin Aasian kisoissa 2002 hän sai hopeaa heitettyään 78,77. Yleisurheilun Aasian-mestaruuskilpailuissa Manilassa 2003 hän oli toinen tuloksella 77,04. Ateenan olympialaisissa 2004 ja Helsingin MM-kilpailuissa 2005 hän karsiutui loppukilpailusta. Dohan Aasian kisoissa 2006 hän sai hopeaa tuloksella 78,15. Osakan MM-kilpailuissa 2007 ja Pekingin olympialaisissa 2008 hän karsiutui loppukilpailusta.


title: Yukifumi Murakami

text: Murakami heitti Berliinin MM-kilpailujen 2009 karsinnassa ennätyksensä 83,10. Finaalissa hän heitti kolmanneksi tuloksella 82,97. Hän voitti Aasian-mestaruuden Kantonissa vuonna 2009 tuloksella 81,50. Samassa kaupungissa järjestetyissä Aasian kisoissa 2010 hän voitti kultaa tuloksella 83,15. Hän voitti Aasian-mestaruuden jälleen Kobessa 2011 silloisella ennätyksellään 83,27. Daegun MM-kilpailuissa 2011 Murakami karsiutui tuloksella 80,19 m. Hän karsiutui loppukilpailusta myös Lontoon olympialaisissa 2012.


title: Yukifumi Murakami

text: Murakami heitti ennätyksensä 85,96 Hiroshimassa 29. huhtikuuta 2013.


title: Until June

text: Until June (alun perin Juune) on Yhdysvaltojen Kaliforniasta kotoisin oleva alternative rockia esittävä yhtye. Yhtye on ollut aktiivisena vuodesta 2001. Yhtyeen tunnetuimmat kappaleet ovat "What I've Done" ja "Sleepless".


title: Until June

text: Nykyiset:


title: Until June

text: Entiset:


title: Until June

text: Studioalbumit


title: S/S Rex

text: SS Rex oli italialainen linjalaiva, joka kulki Italiasta Yhdysvaltoihin 1930-luvulla. Vuonna 1933 se piti hallussaan Atlantin ylityksen nopeusennätystä, joka oli ollut aiemmin saksalaisten hallussa.


title: S/S Rex

text: Rex oli aikanaan maailman neljänneksi suurin linjalaiva ja painoi 51 100 tonnia. Se valmistettiin Ansaldon telakalla Genovassa. Laiva oli erityisen ylellinen kylpyläosastoineen ja uima-altaineen, ja sai nimen "Rex", ’kuningas’. Italian kuningaspari osallistui vesillelaskuun elokuussa 1931.


title: S/S Rex

text: Toisen maailmansodan aikana Rex ankkuroitiin Triesten satamaan, missä brittiläiset pommikoneet upottivat sen vuonna 1944.


title: Lucky Luke – Uudet seikkailut

text: Lucky Luke – Uudet seikkailut (televisioesityksissä "Lucky Luken uudet seikkailut", ) on ranskalainen Xilam Animationin tuottama 52-osainen animaatiosarja, joka perustuu Morrisin luomaan "Lucky Luke" -sarjakuvaan. Animaatio palkittiin parhaana animaationa 7 d'Or -palkinnolla vuonna 2003.


title: Lucky Luke – Uudet seikkailut

text: Sarjan pohjalta julkaistiin myös elokuva Lucky Luke – Lähde länteen!, jonka tuottaminen alkoi vuonna 2005. Elokuva sai lopulta ensi-iltansa Ranskassa vuonna 2007.


title: Lucky Luke – Uudet seikkailut

text: Listaan on merkitty sarjan merkittävimpien hahmojen ja todellisten henkilöiden lisäksi vain ne, jotka ovat esiintyneet myös sarjakuvissa.


title: Lucky Luke – Uudet seikkailut

text:
Lucky Luke on yksinäinen cowboy, joka matkustelee pitkin Villin lännen aavikoita ja pysähtyy hetkeksi eri kaupunkeihin. Rehellisenä ja rohkeana miehenä hän auttaa viattomia ihmisiä taistelemaan vääryyttä vastaan.
Jolly Jumper, Lucky Luken sarkastinen hevonen, kulkee aina mukana. Lucky Luken tapaan Jolly pitää yksinäisestä ja liikkuvaisesta elämäntyylistä.
Rantanplan on lähes jokaisessa jaksossa esiintyvä vankilan vahtikoira, joka tunnetaan "lännen tyhmimpänä, mutta hyväntahtoisimpana koirana". Rantanplanille on ominaista käsittää kaikki sille selitetyt asiat päinvastoin sekä usein tietämättään auttaa Lucky Luken ja Jolly Jumperin jahtaamia rikollisia.
Calamity Jane on "Lucky Luke" -sarjakuvissakin esiintynyt värikäs, väkivaltainen ja poikatyttömäinen lehmityttö. Calamity Jane esiintyy ainoastaan yhdessä jaksossa, jossa häntä epäillään pankkiryöstöstä.


title: Lucky Luke – Uudet seikkailut

text:
Daltonin veljekset ovat sarjan pääkonnia ja lännen pahimpia rikollisia. Joe, William, Jack ja Averell Dalton esiintyvät sarjan aikana kaikkiaan kahdessakymmenessä jaksossa, mikä on alle puolet sarjan jaksojen määrästä. Daltonit tekee vaaralliseksi nelikon arvaamattomuus, tunnettu äkkipikaisuus sekä tyhmyys, jota löytyy kaikilta joukon jäseniltä vaihtelevin määrin.
Billy the Kid on Daltonien jälkeen toinen sarjan vakiokonnista. Lucky Luken "bonus-roisto" esiintyy sarjan aikana kaksi kertaa, joista viimeisimmällä Billy ottaa mittaa Joe Daltonista, kun kaksikko yrittää selvittää, kuka on lännen pahin roisto.
Tohtori Doxey on sarjakuvassa "Tohtori Doxeyn eliksiiri" esiintynyt puoskari, joka myi sadevettä ihmelääkkeenä. Vapauduttuaan vankilasta Doxey jatkoi valelääkärinä toimimista jaksossa "Lääkärien sota".
Daltonin muori, Daltonin veljesten äiti, esiintyy yhdessä jaksossa mennessään uudestaan naimisiin. Muorin uusi kumppani paljastuikin Daltonien "kätketyn ryöstösaaliin" havittelijaksi.


title: Lucky Luke – Uudet seikkailut

text:
Kenraali Custer, äkkipikainen ja diktaattorimainen ratsuväen kenraali, joka haluaisi aloittaa sodan intiaaneja vastaan, muttei koskaan saa tähän lupaa. Hän havitteli kerran myös presidentin virkaa.
Ulysses S. Grant nähdään sarjassa Yhdysvaltojen presidenttinä, minkä johdosta tapahtumat sijoittuvat vuosiin 1867–1877. Jotkut jaksot alkavat Valkoisesta talosta. Grant tekee päätöksiä ja määrärahaleikkauksia, joiden johdosta muun muassa Daltonit on kerran vapautettu vahingossa. Lucky Luke tapaa Grantin lukuisia kertoja sarjan aikana ja on myös kerran tintannut tälle mustan silmän edellä mainitun möhläyksen vuoksi.


title: Lucky Luke – Uudet seikkailut

text: Sarjaa tehtiin yhden tuotantokauden verran, kaikkiaan 52 jaksoa.


title: Lucky Luke – Uudet seikkailut

text: Sarjan kaikki 52 jaksoa julkaistiin Suomessa DVD:lle tekstitettynä vuonna 2008. DVD-julkaisuja tuli kaikkiaan 10.


title: Lucky Luke – Uudet seikkailut

text: Jaksoja esitettiin MTV3 Juniori -maksukanavalla dubattuna, toukokuusta 2012 joulukuuhun 2014.


title: Lucky Luke – Uudet seikkailut

text:
Alkuperäisissä:
Englanninkielisissä:
Suomenkielisissä:


title: Brenta

text: Brenta voi viitata seuraaviin:


title: Brenta (joki)

text: Brenta on 174 kilometrin pituinen joki Pohjois-Italiassa. Se virtaa Trenton maakunnasta ja laskee Adrianmereen Venetsian laguunin eteläpuolella.


title: Tiina Weckström

text: Tiina Weckström (s. 1. elokuuta 1956 Helsinki) on suomalainen näyttelijä, joka tunnetaan muun muassa televisio- ja elokuvarooleistaan sekä teatterilavoilta. Hän on näytellyt muun muassa Tampereen Työväen Teatterissa, Helsingin Kaupunginteatterissa ja Suomen Kansallisteatterissa.


title: Tiina Weckström

text: Weckströmille myönnettiin marraskuussa 2013 Ida Aalberg -palkinto. Vuonna 1999 hän voitti parhaan naissivuosan Jussi-palkinnon elokuvasta "Tulennielijä".


title: Tiina Weckström

text: Tiina Weckströmin isä oli näyttelijä Pertti Weckström.


title: Ammeldingen an der Our

text: Ammeldingen an der Our on kunta Verbandsgemeinde Neuerburgissa, Eifelkreis Bitburg-Prümin piirikunnassa, Rheinland-Pfalzin osavaltiossa, Saksassa. Asukkaita Ammeldingen an der Ourissa oli 31. joulukuuta 2008 kymmenen, joista naisia oli kaksi ja miehiä kahdeksan. Näin ollen kunta on Saksan kolmanneksi pienin Wiedenborstelin ja Dierfeldin jälkeen. Kunnan pinta-ala on 2,62 neliökilometriä, josta maatalousmaata on 60,3 prosenttia ja metsää 35,4 %. Asutuksen ja liikenteen käytössä on 4,1 %. Loput 0,1 % ovat muussa käytössä. Ammeldingen an der Ourin "Ortsbürgermeister" on Arnold Theis.


title: Ammeldingen an der Our

text: Kunta sijaitsee Our-joen varrella Luxemburgin rajalla.


title: Ammeldingen an der Our

text: Ensimmäinen dokumentoitu maininta Ammeldingen an der Ourista on vuodelta 767.


title: Ammeldingen an der Our

text: Ammeldingen an der Ourin väkiluvun kehitys vuosina 1815–2009:


title: El Khiam

text:
El Khiam on muinainen kivikautinen löytöpaikka Levantissa.
Paikka on Länsirannalla Kuolleen meren pohjoiskärjestä länteen. Sieltä tehdyt löydöt liittyvät varhaiseen maanviljelyyn Lähi-idässä. Näin paikka on antanut nimensä Khiamin kulttuurille.


title: El Khiam

text: Khiam ajoittuu kalibroiduissa radiohiilivuosissa noin aikaan 10000–9500 kalenterivuotta. Aika oli ehkä myöhäistä Natufin kulttuuria ja varhaista PPNA:ta. Sieltä on löydetty joidenkin tietojen mukaan varhaisimmat maan pinnalle rakennetut pyöreät savitalot ajalta noin 9500 eaa. Sitä ennen talot olivat puoliksi maan alla. Paikalta on löydetty myös eräät Lähi-idän varhaisimmista naista esittävistä kiviveistoksista ehkä ajalta 8500-8000 eaa. kaudelta, joka ehkä vastaa Mureybatin kerrostumaa II ja PPNA-jaksoa.. Tuon PPNA-ajan veistoksissa on monesti sekä miehisiä että naisellisia seksuaalipiirteitä. Näiden arvellaan liittyvän muinaiseen hedelmällisyyden jumalan palvontaan.


title: Emil Lähteenmäki

text: Sami Emil Johannes ”Hippi” Lähteenmäki (s. 7. elokuuta 1979) on suomalainen muusikko ja Stam1na-yhtyeen kosketinsoittaja.


title: Emil Lähteenmäki

text: Lähteenmäki soitti sessiomuusikkona yhtyeen albumeilla "Uudet kymmenen käskyä" (2006) ja "Raja" (2008) sekä yhtyeen live-esiintymisissä kesästä 2007 alkaen. Jurassic Rock -festivaaliesiintymisen päätteeksi elokuussa 2009 yhtye pyysi häntä vakiojäsenekseen.


title: Emil Lähteenmäki

text: Emil soittaa M-Audion Axiom 61 -midikoskettimilla, joihin on liitetty M-Audion ProFire 610 sekä Apple MacBook.


title: Emil Lähteenmäki

text: Lähteenmäki asuu Tampereella ja työskentelee siviiliammattinaan videomikserinä Yleisradiolla.


title: (You Want To) Make a Memory

text: (You Want To) Make A Memory on Bon Jovin kappale vuodelta 2007. Se julkaistiin ensin singlenä ja sitten albumilla Lost Highway. Kappale on Jon Bon Jovin, Richie Samboran ja Desmond Childin käsialaa. Single menestyi hyvin, ja kappale oli vuoden 2008 helmikuussa 50. Grammy-ehdokkaana sarjassa "Pop performance by a duo or group with vocal".


title: (You Want To) Make a Memory

text: Kappale sijoittui korkeimmillaan "Billboard Hot 100" -listalla 27:nneksi ja Britannian singlelistalla 33:nneksi.


title: Tell Mureybat

text:
Tell Mureybat oli nuoremman kivikauden aikainen kylä
Pohjois-Syyriassa Eufrat-joen varrella, Lähi-idässä. Vuonna 1971 ranskalainen Jacques Cauvin aloitti kaivaukset Mureybatissa. Paikan kaivaukset jäivät kesken, kun se jäi syyrialaisten Assadin tekojärven alle vuonna 1993.
Paikalla asuttiin noin 10 400–7 000 eaa.
Varhaisina aikoina Myreybat oli pieni metsästäjä-keräilijöiden kylä. Suitten kylän asukkaat
alkoivat keräillä, myöhemmin viljellä viljellä villejä viljalajeja. Mureybatin viimeisestä vaiheesta on löydetty merkkejä karjan kesytyksestä.


title: Tell Mureybat

text:
Tell Mureybat ("Tall Mureybat", "Tell Mureybet", "Mureibat", "Mureibet".
Myreybatin kulttuuri oli eräs PPNA-kauden vaihe ja osakulttuuri.


title: Tell Mureybat

text: Mureybat oli vanhimpia tunnettuja maanviljelyyn pohjautuvalla elämänmuodolla eläviä kyliä. Alussa Natufin kaudella kylän asukkaat keräsivät villiä viljaa, mutta alkoivat myöhemmin viljellä ohraa, yksijyvävehnää ja herneitä. Paikan varhaiset pyöreät talot oli tehty savella muuratuista kalkkikivilohkareista ja ne olivat pohjaltaan pyöreitä ja ilmeisesti kupumaisia.


title: Tell Mureybat

text: Tell Mureybatista on löydetty noin ajalta 9500 eaa olevat varhaisimmat neliömäiset talot, jotka viittaavat asutuksen täyteen kiinteytymiseen, mikä liittyy maanviljelyn vakiintumiseen. Toki joissain taloissa on pyöreät nurkat. Paikassa näkyykin asteittainen siirtyminen pyöreistä taloista neliömäiseen. Taloissa oli erilaisia huoneita eri tarkoituksiin, mm varastoja. Talojen lattiat olivat tasaisia ja savesta tai mudasta tehtyjä. Talojen välissä oli yhteisiä keittopaikkoja.


title: Tell Mureybat

text: Neliömäiset talot ilmestyivät vasta kerrostumaan IV tai jo kerrostumaan 3B noin 9000 eaa.


title: Tell Mureybat

text: Paikka on antanut nimensä varhaiselle esikeraamiselle maata viljelevälle Mureybatin kulttuurille. Paikan neljä kerrostumaa ulottuvat myöhäisen Natufin kaudelta Khiam-kaudelle, Mureybatin itsensä mukaan nimetylle kaudelle ja keski-PPNB:lle asti.


title: Tell Mureybat

text:
Mureybatin kerrostumia IIIA - IIIB (9300–8600 eaa) kutsutaan yhteisellä nimellä "Mureybatin kulttuuri" tai "Mureybat III". Vaiheessa rakennettiin monenlaisa taloja, mutat keittopaikat olivat yhä talojen ulkopuolella. Edelleen tehtiin pyöreitä taloja. Niiden rinnalle ilmestyi neliömäisiä, monihuoneisa taloja, joiden jotkut huoneet olivat liian pieniä ihmisten asuttaviksi, vain varastoja. Seiniä tehtiin sirakinmuotoisista kivistä ja peitetiin maalla.
Jerf el-Ahmarin julkisia rakennuksia muistuttavia taloja muistuttavia puoliksi maanalasia taloja tehtiin yhä. Villiä einkornia, ruista ja ohraa viljeltiin luultavasti, ei vain kerätty. Härkiä ja hevosen sukusia eläimiä metsästettiin enemmän kuin gasellia, mutta kalastus lienee ollut harvinaisempaa. Tell Mureybatin III-vaiheesta on löydetty varhaisimmat saviset "laskurahat", joista kehittyi paljon myöhemmin mesopotamialaine kuvakirjoitus.


title: Tell Mureybat

text:
Mureybatin kulttuuriksi sanotaan kerrostumia IIIA ja IIIB (9,00–8600 eaa)
Kerrostumia IB, IIA ja IIB sanotaan Khuamin kulttuuriksi, joka on siirtymävaihe Natuf-PPNA.


title: Luca Cadalora

text: Luca Cadalora (s. 17. toukokuuta 1963 Modena) on italialainen entinen ratamoottoripyöräilijä. Hän on lajin kolminkertainen maailmanmestari vuosilta 1986, 1991 ja 1992. Cadalora ajoi 125cc-luokan mestariksi Riejulla ja kahteen 250cc-luokan mestaruuteen Hondalla. Cadalora kilpaili menestyksekkäästi myös 500cc-luokan MM-sarjassa.


title: Luca Cadalora

text: Luca Cadalora aloitti uransa MM-tasolla kaudella 1984 125-kuutioisissa. Heti ensimmäisellä kaudella hän oli kerran palkintopallilla. Cadalora voitti ensimmäisen osakilpailunsa kaudella 1986 ja samalla kaudella hän voitti myös ensimmäisen maailmanmestaruutensa. Seuraavalla kaudella Cadalora siirtyi luokkaa ylemmäs 250-kuutioisiin. Kolmena ensimmäisenä kautena luokassa hän ajoi muutamia kertoja palkintosijoille, mutta kalusto ei ollut kilpailukykyinen sarjan parhaimpien kanssa. Siirryttyään Yamahalle kaudeksi 1990 Cadalora ajoi MM-sarjan kolmanneksi ja kahtena seuraavana kautena hän oli maailmanmestari Hondalla. Kausi 1991 oli Luca Cadaloran paras. Hän ajoi 15 osakilpailussa 12 kertaa palkintopallille voittaen kahdeksan osakilpailua.


title: Luca Cadalora

text: Maailmanmestaruuksien jälkeen Cadalora siirtyi 250-kuutioisista 500-kuutioisiin. Hän ajoi kausina 1993–1997 tasaisesti yli 100 pisteen kausia ollen kokonaispisteissä toinen, kahdesti kolmas, viides ja kuudes. Cadalora lopetti täyden MM-sarjan kiertämisen kauden 1997 jälkeen, mutta ”jäähdytteli” uraansa vielä kolme kautta yksityistalleissa ajaen kahdesta seitsemään osakilpailua kaudessa. Cadalora osallistui vuonna 2008 "The Bikers’ Classics" -nimiseen klassikkopyörien kilpailuun.


title: Luca Cadalora

text: Cadaloran sanotaan olleen valtavan lahjakas, mutta hän ei ajanut harjoituksissa koskaan niin kovaa kuin olisi voinut. Laiskasta harjoittelusta huolimatta hän pystyi taistelemaan kisoissa voitoista.


title: Monte San Giorgio

text: Monte San Giorgio on Ticinon kantonin eteläosassa Sveitsissä sijaitseva, 1 096 m:n korkeuteen kohoava puuston peittämä vuori. Siellä on rikkaimmat tunnetut merieläinten fossiiliesiintymät triaskaudelta. Siitä tuli Unescon maailmanperintökohde vuonna 2003. Kohdetta laajennettiin vuonna 2010 sisältämään osia myös Italian puolelta.